**Улсын Их Хурлын 2014 оны хаврын ээлжит чуулганы Төсвийн**

**байнгын хорооны 6 дугаар сарын 25-ны өдөр /Лхагва гараг/-ийн**

**хуралдааны гар тэмдэглэл**

Байнгын хорооны дарга, Улсын Их Хурлын гишүүн Ц.Даваасүрэн ирц, хэлэлцэх асуудлыг танилцуулж хуралдааныг даргалав.

*Хуралдаан ирвэл зохих 19 гишүүнээс 13 гишүүн ирж, 68.4 хувийн ирцтэйгээр Төрийн ордны “Б” танхимд 15 цаг 30 минутад эхлэв.*

***Чөлөөтэй:*** *Н.Батбаяр;*

***Тасалсан:*** *Р.Амаржаргал, Б.Болор, М.Зоригт, Б.Наранхүү, Ч.Хүрэлбаатар.*

Хэлэлцэх асуудалтай холбогдуулан Улсын Их Хурлын гишүүн Д.Дэмбэрэл Утаагүй түлшний үйлдвэрийн төсвийн зарцуулалт, үр дүнд хийсэн аудитын тайланг хойшлуулах санал гаргав.

**Ц.Даваасүрэн:** -Улсын Их Хурлын гишүүн Д.Дэмбэрэлийн гаргасан “Дулааны станц 2”-ыг түшиглэн байгуулсан Утаагүй түлшний үйлдвэрийн төсвийн зарцуулалт, үр дүнд хийсэн аудитын тайланг сонсох асуудлыг хойшлуулах саналыг дэмжиж байгаа гишүүд гараа өргөнө үү.

           Зөвшөөрсөн       5

           Татгалзсан         5

           Бүгд                    10

  Гишүүдийн олонхын саналаар санал дэмжигдсэнгүй.

***Нэг. Аж ахуйн нэгжийн орлогын албан татварын тухай хуульд нэмэлт оруулах тухай хуулийн төсөл*** */Засгийн газар 2014 оны 6 дугаар сарын 9-ний өдөр өргөн мэдүүлсэн бондын хүүгийн орлогод ногдуулах татварын хувийг 10 болгох тухай, анхны хэлэлцүүлэг/.*

           Хэлэлцэж буй асуудалтай холбогдуулан ажлын хэсгээс Сангийн сайд Ч.Улаан, Сангийн яамны Төсвийн бодлого, төлөвлөлтийн газрын дарга Ж.Ганбат, мөн яамны Төсвийн орлогын хэлтсийн дарга Э.Батбаяр, Төсвийн орлогын хэлтсийн ахлах мэргэжилтэн Э.Алтанзул, Татварын ерөнхий газрын дарга Т.Баярмагнай, Банкны холбооны ерөнхийлөгч М.Болд, Банкны холбооны Дэд ерөнхийлөгч Б.Мэдрээ, Монголбанкны Валют, эдийн засгийн газрын захирал Д.Дэлгэрсайхан нар оролцов.

Хуралдаанд Төсвийн байнгын хорооны ажлын албаны ахлах зөвлөх Д.Отгонбаатар, референт Ц.Батбаатар нар байлцав.

           Хэлэлцэж буй асуудалтай холбогдуулан Улсын Их Хурлын гишүүн Ж.Эрдэнэбат, Д.Дэмбэрэл нарын тавьсан асуултад Банкны холбооны Ерөнхийлөгч М.Болд, Дэд ерөнхийлөгч Б.Мэдрээ, Монголбанкны Валют, эдийн засгийн газрын захирал Д.Дэлгэрсайхан нар хариулж, тайлбар хийв.

Улсын Их Хурлын гишүүн С.Дэмбэрэл, Ж.Эрдэнэбат, Д.Дэмбэрэл, Д.Хаянхярваа нар санал хэлэв.

Улсын Их Хурлын гишүүн Ч.Улаан зарчмын санал гараагүй тул хуулийн төслийг анхны хэлэлцүүлгээр нь батлах горимын санал гаргав.

**Ц.Даваасүрэн:** -Улсын Их Хурлын гишүүн Ч.Улааны гаргасан хуулийн төслийг анхны хэлэлцүүлгээр нь батлах горимын саналыг дэмжиж байгаа гишүүд гараа өргөнө үү.

Зөвшөөрсөн 8

Татгалзсан 4

Бүгд 12

Гишүүдийн олонхын саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн С.Баярцогт Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 16 цаг 05 минутад хэлэлцэж дуусав.*

***Хоёр. Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслүүд*** */хэлэлцэх эсэх/.*

Хэлэлцэж буй асуудалтай холбогдуулан ажлын хэсгээс Сангийн сайд Ч.Улаан, Сангийн яамны Төсвийн орлогын хэлтсийн дарга Э.Батбаяр, мөн яамны Төсвийн бодлого, төлөвлөлтийн газрын дарга Ж.Ганбат, Татварын ерөнхий газрын дарга Т.Батмагнай, Гаалийн ерөнхий газрын дарга О.Ганбат, дэд дарга Ц.Уугангэрэл, Гаалийн ерөнхий газрын Татвар, тарифын газрын дарга Я.Эрдэнэчимэг, Сангийн яамны Төсвийн орлогын хэлтсийн мэргэжилтэн Э.Алтанзул, Харилцаа, холбооны зохицуулах хороо, шуудангийн албаны дарга Б.Анхбаатар нар оролцов.

Хуралдаанд Төсвийн байнгын хорооны ажлын албаны ахлах зөвлөх Д.Отгонбаатар, зөвлөх Б.Гандулам, референт Ц.Батбаатар нар байлцав.

Хууль санаачлагчийн илтгэлийг Сангийн сайд Ч.Улаан танилцуулав.

Хууль санаачлагчийн илтгэлтэй холбогдуулан Улсын Их Хурлын гишүүн С.Баярцогтын тавьсан асуултад Гаалийн ерөнхий газрын дарга О.Ганбат хариулж, тайлбар хийв.

Хуулийн төсөлтэй холбогдуулан Улсын Их Хурлын гишүүн С.Баярцогт, Д.Дэмбэрэл нар санал хэлэв.

**Ц.Даваасүрэн:** 1. Гаалийн тариф, гаалийн татварын тухай хуульд нэмэлт оруулах тухай хуулийн төслийг чуулганы нэгдсэн хуралдаанд оруулж хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 1

Бүгд 13

Гишүүдийн олонхын саналаар дэмжигдлээ.

2. Нэмэгдсэн өртгийн албан татварын тухай хуулийн төслийг чуулганы нэгдсэн хуралдаанд оруулж хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 1

Бүгд 13

Гишүүдийн олонхын саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ц.Цолмон Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 16 цаг 20 минутад хэлэлцэж дуусав.*

***Гурав. “Дулааны цахилгаан станц-2”-ыг******түшиглэн байгуулсан Утаагүй түлшний үйлдвэрийн төсвийн зарцуулалт, үр дүнд хийсэн аудитын тайлан сонсох.***

Хэлэлцэж буй асуудалтай холбогдуулан ажлын хэсгээс Монгол Улсын Ерөнхий аудитор Зангад, Үндэсний аудитын газрын дэд дарга Б.Баттуяа, Үндэсний аудитын газрын Нийцлийн аудитын газрын дарга Б.Алтанзул, аудитор Б.Билэгт, Нийцлийн аудитын газрын менежер З.Ариунзаяа, Уул уурхайн яамны Түлшний газрын дарга Л.Раднаасүрэн нар оролцов.

Хуралдаанд Төсвийн байнгын хорооны ажлын албаны ахлах зөвлөх Д.Отгонбаатар, референт Г.Нарантуяа нар байлцав.

Утаагүй түлшний үйлдвэрийн төсвийн зарцуулалт, үр дүнд хийсэн аудитын тайланг Монгол Улсын Ерөнхий аудитор Зангад танилцуулав.

Тайлантай холбогдуулан Улсын Их Хурлын гишүүн С.Баярцогтын тавьсан асуултад Монгол Улсын Ерөнхий аудитор А.Зангад, Нийцлийн аудитын газрын дарга Б.Алтанзул нар хариулж, тайлбар хийв.

Хэлэлцэж буй асуудалтай холбогдуулан Уул уурхайн сайд Д.Ганхуяг тайлбар хийв.

Улсын Их Хурлын гишүүн М.Сономпил, С.Ганбаатар, С.Баярцогт, Л.Эрдэнэчимэг нар санал хэлэв.

*Улсын Их Хурлын гишүүн С.Баярцогт Аудитын тайланг сонссоны дараа төсвийн гүйцэтгэл хэлэлцэхэд хуулиа чанд мөрдөх гэж протоколд оруулах санал хэлэв.*

**Ц.Даваасүрэн:**  -Байнгын хорооны тогтоолд “үүнийг хэрэгжүүлэхэд хяналт тавиад эргэж танилцуулах гэсэн саналыг дэмжиж байгаа гишүүд гараа өргөнө үү.

Зөвшөөрсөн 9

Татгалзсан 4

Бүгд 13

Гишүүдийн олонхын саналаар дэмжигдлээ.

*Хуралдаан 17 цаг 05 минутад өндөрлөв.*

**Тэмдэглэлтэй танилцсан:**

ТӨСВИЙН БАЙНГЫН ХОРООНЫ ДАРГА Ц.ДАВААСҮРЭН

**Тэмдэглэл хөтөлсөн:**

ПРОТОКОЛЫН АЛБАНЫ ШИНЖЭЭЧ Б.БАТГЭРЭЛ

**УЛСЫН ИХ ХУРЛЫН 2014 ОНЫ ХАВРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 6 ДУГААР САРЫН 25-НЫ**

**ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ц.Даваасүрэн:** -2014 оны 6 дугаар сарын 25-ны өдрийн хуралдааныг эхлүүлье. Хуралдааны ирцийг та бүхэнд танилцуулъя. Ирвэл зохих 19-өөс ирсэн 10. Ц.Даваасүрэн, С.Баярцогт, Д.Ганхуяг, Д.Дэмбэрэл, Ц.Цолмон, М.Сономпил, Ч.Улаан, Д.Хаянхярваа, Ж.Эрдэнэбат, Л.Эрдэнэчимэг нарын гишүүд ирсэн байна. Ирцийн хувь 52.6 хувьтай. Хангалттай ирцтэй байгаа учраас хуралдааныг эхлүүлье.

            Хуралдаанаар хэлэлцэхээр таван асуудал төлөвлөсөн байгаа.

            Эхний асуудал, Шилэн дансны тухай болон холбогдох бусад хуульд өөрчлөлт оруулах тухай хуулийн төсөл. Үүнийг ажлын хэсэг хойшлуулж өгөөч гэж хүсэлт тавьсан байна. Авилгатай тэмцэх газар зэргээс бас тодорхой саналууд ирсэн юм байна. Сонгуультай холбоотой, намуудын нэр дэвшигч нартай холбогдолтойгоор мэдээллүүдийг шилэн дансанд оруулж өгөөч гэсэн нэлээн хэдэн саналууд, бусад байгууллага, иргэний нийгмийн байгууллагуудаас ирсэн учраас ирсэн учраас үүнийг хэлэлцчихээд эргээд  оруулж ирье гэсэн учраас энэ асуудлыг хойшлуулъя гэж санал тавьсан байна.

            2. Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай банкуудын гаргаж байгаа бондын хүүгийн татварыг 10 хувь болгох тухай. Энэ бол анхны хэлэлцүүлэг.

            3. Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төсөл. Саяын та бүгдийг ярьсан шуудангаар илгээж байгаа бараатай холбогдолтой татварын асуудал байна.

            4. Гаалийн тухай хуульд нэмэлт оруулах тухай, Үл хөдлөх хөрөнгийн албан татварын тухай хуульд нэмэлт оруулах тухай, Аж ахуйн нэгжийн орлогын албан татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай. Энэ чөлөөт бүстэй холбогдолтой хууль байсан боловч хуулийн үндсэн гол хуулиа, хэлэлцэх эсэх асуудлаа шийдээгүй байгаа юм байна. Тийм учраас энэ хуулийг шийдэгдтэл үүнийг түр хойшлуулъя гэсэн.

            5. “Дулааны цахилгаан станц 2”-ыг түшиглэн байгуулсан Утаагүй түлшний үйлдвэрийн төсвийн зарцуулалт, үр дүнд хийсэн аудитын тайлан сонсох. Шинэ хуулиар бид аудитын тайланг сонсдог болчихсон. Энэ хоёр дахь тайлан нь орж ирж байгаа юм байна.

            Ийм таван асуудлуудаас хоёрыг нь хойшлуулаад, гурвыг нь хэлэлцье гэсэн ийм асуудал байна.

            Хэлэлцэж байгаа асуудал дээр саналтай гишүүн байна уу?

            -Ганхуяг гишүүн.

**Д.Ганхуяг:**  -Даваасүрэн дарга аа, Газрын тосны тухай хуулийг дагаж ирж байгаа Төсвийн тухай хуульд өөрчлөлт оруулах тийм хууль байгаад байгаа юм. Улсын Их Хурлаар гол хуулийг нь, анхны хэлэлцүүлгийг шийдчихсэн. Түүнийг хэзээ хэлэлцэх юм бол, юу гэж бодож байгаа юм бол?

**Ц.Даваасүрэн:** -Манайд ерөөсөө орж ирээгүй байгаа юм билээ.

**Д.Ганхуяг:** -Орж ирээгүй байна уу? Тэгэхээр яах ёстой билээ, даргын зөвлөл дээр ярих ёстой юу?

**Ц.Даваасүрэн:** -Тийм. Тэгээд манайх руу шилжүүлэх ёстой шүү дээ.

**Д.Ганхуяг:** -Уг нь тийм.

**Ц.Даваасүрэн:** -Утааны асуудал хэзээ орж ирсэн бэ? Өнгөрсөн 7 хоногт юм байна. Үүнийг хойшлуулъя гэхээр Дэмбэрэл гишүүн ээ, одоо баахан тайлангууд орж ирэх гэж байгаа юм билээ. Энэ чинь Аудитын хийсэн тайланг Их Хурал сонсдог болчихсон байгаа байхгүй юу.

            -Дэмбэрэл гишүүн.

**Д.Дэмбэрэл:** -Аудитын тайланг хэлэлцэхэд, ер нь одоо улсын Их Хурлын хэлэлцэх асуудал маш олон байгаа л даа. Цаг үеэ олсон чухал гол асуудлуудыг хэлэлцэхгүй бол цаг нь хүрэлцэхгүй байгаа болов уу гэж би бодож байгаа. Ингээд улсын их баяр наадам боллоо. Дараа нь 10 хоног Улсын Их Хурлын дарга чуулганы хугацааг сунгах юм уу, үгүй юм уу. Ингээд хугацаагаараа бол чуулган завсарлах болчхож байгаа юм л даа. Тэгэхээр энэ тайлангуудыг нэгэнт байгууллагын бүхэл бүтэн тайлан биш, нэг тодорхой асуудлын тайлан. Тур дундаа утааны асуудал жаахан, яахав, замын тоос их байна л даа. Өвөлжин шороо асгачхаад, одоо зунжин тоосыг нь босгоод байдаг. Түүнийгээ янзлаад байж бай гээд Утааны тайланг жаахан хойшлуулбал яасан юм бэ? Бүр шаардлагатай бол баярын дараа хэлэлцээд өгнө биз гэсэн бодолтой, хойшлуулах саналтай байна.

**Ц.Даваасүрэн:** -Өнөөдөр Шилэн данс хойшилж байгаа, Чөлөөт бүсийн дагаж орсон нь хойшилж байгаа, Аж ахуйн нэгжийн орлогын албан татварын 10 хувь, тэгээд шуудан гээд хоёр, гуравхан асуудал байна. Тийм учраас хэлэлцсэн нь дээр байх. Дараа, дараагийн гурван тайлан орж ирж байгаа юм билээ. Тэгээд сонсоод явахгүй бол аудитын ажлыг удаашруулах ийм нөхцөл байдал үүсэх гээд байгаа учраас сонсох нь дээр байх гэж бодож байна.

            Та горимын санал гаргавал би хураалгая.

            Хэлэлцэх асуудлаас Дулааны станц 2-ыг түшиглэн байгуулсан Утаагүй түлшний үйлдвэрийн төсвийн зарцуулалт, үр дүнд хийсэн Аудитын тайланг сонсох асуудлыг хойшлуулъя гэсэн Дэмбэрэл гишүүний гарсан горимын саналыг дэмжиж байгаа гишүүд гараа өргөнө үү.

            Зөвшөөрсөн             5

            Татгалзсан                5

            Бүгд                            10

            Хэлэлцэхээр боллоо. Нөгөө санал нь үлдэж байгаа юм. Олонх болсон бол хойшлуулах байсан юм.

            Аж ахуйн нэгжийн орлогын албан татварын тухай хуульд нэмэлт оруулах тухай хуулийн төсөл, Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төсөл. Дулааны станц 2-ыг түшиглэн байгуулсан Утаагүй түлшний үйлдвэрийн төсвийн зарцуулалт, үр дүнд хийсэн аудитын тайланг сонсох гэсэн гурван асуудлыг хэлэлцье гэсэн саналаар санал хураалгая. Дэмжиж байгаа гишүүд гараа өргөнө үү.

            Зөвшөөрсөн            6

            Татгалзсан               5

            Бүгд                          11

            Хэлэлцэх асуудлаа баталлаа.

            -Эхний асуудалдаа оръё.

***Нэг. Аж ахуйн нэгжийн орлогын албан татварын тухай хуульд нэмэлт оруулах тухай хуулийн төсөл*** */Засгийн газар 2014 оны 6 дугаар сарын 9-ний өдөр өргөн мэдүүлсэн бондын хүүгийн орлогод ногдуулах татварын хувийг 10 болгох тухай, анхны хэлэлцүүлэг/.*

            Хуралдаанд оролцож байгаа ажлын хэсгийг би та бүхэнд танилцуулъя. Сангийн сайд Ч.Улаан, Сангийн яамны Төсвийн бодлого, төлөвлөлтийн газрын дарга Ж.Ганбат, Сангийн яамны Төсвийн орлогын хэлтсийн дарга Э.Батбаяр, Сангийн яамны Төсвийн орлогын хэлтсийн ахлах мэргэжилтэн Э.Алтанзул, Татварын ерөнхий газрын дарга Т.Баярмагнай, Банкны холбооны ерөнхийлөгч М.Болд, Банкны холбооны дэд ерөнхийлөгч Б.Мэдрээ, Монголбанкны Валют, эдийн засгийн газрын захирал Д.Дэлгэрсайхан гэсэн ийм хүмүүс оролцож байна.

            Өмнөх хуралдаанаар та бүхэн тодорхой асуудлаар мэдээлэл шаардсан учраас эдгээр хүмүүсийг урьж оролцуулж байгаа.

            Хуулийн төсөлтэй холбогдох материалуудыг та бүхэнд тараасан байгаа.

            Хэлэлцэж байгаа асуудалтай холбогдуулан асуух асуулттай гишүүд байна уу?

            -Эрдэнэбат, Дэмбэрэл гишүүн. Хоёр гишүүнээр тасаллаа.

            Эрдэнэбат гишүүн асуултаа асууя.

**Ж.Эрдэнэбат:** -Энэ хуулийг хэрвээ дэмжээд гаргачихвал зээлийн хүү 2 хүртэл хувиар буурна гэж байна. Энэ бодитой зүйл үү? Ийм боломж бий юу?

**Ц.Даваасүрэн:**  -Банкны холбооноос хариулах уу?

            -Нэрээ хэлээд хариулъя.

**М.Болд:**  -Банкны холбооны ерөнхийлөгч.

**Ц.Даваасүрэн:**  -Болд хариулъя.

**М.Болд:**  -Хуралд оролцуулсанд талархаж байна. Тэгэхээр банкны зээлийн хүү буурна. Сүүлийн 10 жилд банкны зээлийн хүү 2 дахин буурсан. 10 жилийн өмнө 40 хувь байсан. Өнөөдрийн байдлаар банкны зээлийн дундаж хүү 19 хувь байгаа. Энэ хугацаанд хадгаламжийн хүү бараг буураагүй. Банкууд энэ хүүг яаж бууруулсан бэ гэхээр үйл ажиллагааныхаа зардлыг бууруулах замаар бууруулсан. Одоо цаашдаа энэ хүүг яаж бууруулах вэ гэхээр нэг гарц нь гадаадаас авч байгаа энэ зээлийн бонд гаргах замаар авч байгаа зээлийн хүүд 20 хувь ногдуулж байгаа энэ татварыг 0 болгох замаар зээлийн хүүг 2 хувиар бууруулж болох юм гэсэн ийм тооцоо байгаа юм. Гэхдээ зөвхөн энэ эх үүсвэртээ шүү дээ. Зөвхөн энэ бондын эх үүсвэр дээр тооцоход зээлийн хүүг бондын эх үүсвэрээр олгосон зээлийг 2 хүртэл хувиар бууруулах боломжтой юм гэсэн тооцоо байгаа юм.

**Ц.Даваасүрэн:** -Тодруулах уу?

**Д.Хаянхярваа:**  -20 хувийн 2 хувь гэдэг чинь 0.4 шүү дээ.

**Ц.Даваасүрэн:**  -Тодруулаад хэлчих.

**М.Болд:**  -2 нэгж хувь. 100 сая долларын бонд гаргаад, 8.5 хувийн хүүтэйгээр бонд гаргаж байгаа. 20 хувийн татварыг нэмэхээр энэ  хүү нь 10 хувь болчхож байгаа юм. 10.6 хувь болчхож байгаа юм. Тэгэхээр энэ 20 хувийн татварыг 0-тэй тэнцүүлбэл зээлийн хүү 8.5-тай тэнцэхээр боломжтой болох юм. Гэхдээ дахин давтаж хэлэхэд зөвхөн энэ бондын эх үүсвэрээр олгож байгаа зээл.

**Ц.Даваасүрэн:** -Одоо 10 хувь болгохоор 1.05-аар буурна гэсэн үг үү?

**М.Болд:**  -10 хувь нь 0.9 хувиар буурах тооцоотой.

**Ц.Даваасүрэн:**  -0.9 хувь буурах юм байна.

            -Дэмбэрэл гишүүн асуултаа асууя.

**Б.Мэдрээ:**  -Нэмэлт хэлэх үү?

**Ц.Даваасүрэн:**  -Дараагийнхад хариулахдаа хэлчих.

**Д.Дэмбэрэл:**  -Би чуулган дээр бас асуугаад гүйцэд хариулт аваагүй асуултууд байсан юм. Уг нь Монголбанкнаас л бодлогын асуудлыг асуух гэсэн юм л даа. Засгийн газар өөрөө оруулж ирж байгаа санал нь энэ юм байж. Арилжааны банкуудын санал дээр тулгуурлаж уг асуудлыг оруулж ирж байна гэж ингэж Их Хуралд хэлсэн байгаа. Тэгэхээр Монголбанк бол ер нь өр, зээл, дотоодын зээлийн хүүгийн бууралтыг ямар төвшинд байх юм бэ гэдэгтэй холбож энэ асуудлыг авч үзье гэж. Ингээд би ямар асуулт тавьсан юм бэ гэхээр нэгдүгээрт, түрүүн асуугаад өнгөрчихлөө. Энэ зээлийн хүү чинь буурах. Ер нь үүнийг авснаараа ямар ач холбогдолтой болоод байгаа юм бэ? Зүгээр л нэг хөрөнгө оруулалтыг нэмэгдүүлье, авъя гэсэн ганц утга хадгалаад байгаа юм уу, үнэхээр дотооддоо нэлээд хэмжээний түлхэц, нөлөө үзүүлчих юм болох гээд байгаа юм уу гэдгийг нэгдүгээрт сайн тодруулж өгмөөр байгаа юм.

           Хоёрдугаарт, би энэ өрийн тухай асуудалтай холбогдуулж асуусан юм л даа. Арилжааны банкуудын авч байгаа хөрөнгө оруулалт, зээл Монгол Улсын өрд тооцогдох уу? Засгийн газар өр тавьж бонд, зээл хөрөнгө оруулалт авч байгаа, тийм ээ? Одоо арилжааны банкууд ингээд өр, зээл авъя гэдэг нь хүүгийн орлогыг бууруулах замаар эдийн засгийн урамшуулал авч байгаа юм л даа. Дэмжиж өгч байгаа юм. Арилжааны банкууд авах юм байна. Гэтэл Улсын Их Хурлын гишүүдийн чуулган дээр ярьж байгаагаар бол томоохон аж ахуйн нэгжүүд гаднаас авч байгаа хөрөнгө оруулалт болон зээлээ бас энэ арилжааны банкуудын нэгэн адил 50 хувиар буулгах ёстой. Тэр зээлийн хүүгийн орлогын татварыг ч 50 хувиар бас адилхан буулга гэдэг асуудал тавьж байгаа юм. Ингэхээр, банк, тэгээд аж ахуйн нэгжүүд өр тавьдаг, Засгийн газар нь өр тавьдаг, ингээд энэ болгон Монгол Улсын өрд орж тооцогдох юм уу, тооцогдохгүй юм уу? Энэ өрийн чинь юм өөр, өөр эх үүсвэрүүдээр нэмэгдээд байгаа юм биш үү? Нэмэгдвэл ямар төвшинд нэмэгдэх юм бэ?

           Нөгөө талаар арилжааны банкууд хэдий хэмжээний хөрөнгө авчих бололцоотой ийм нөхцөлүүд үүсчхээд байгаа юм уу, нөхцөл үүсэх боломжийг л хангаж өгөөд, хэдий хэмжээний юм оруулж ирэхийг нь бид мэдэхгүй гээд байгаа юм уу? Үүнийгээ бид нарт тайлбарлаж өгнө үү.

           Ийм зээлийн оруулж ирсэн хүүгийн орлогын татварыг 50 хувь хөнгөлөх шаардлага банкуудад байгаа юм уу?  Монгол улсын ямар салбар орлого нь ахиу явсан, ямар салбар ард иргэд хохирсон нь тов тодорхой болчхоод байгаа шүү дээ. Жишээлбэл, Төрийн албан хаагчийн цалингийн зээл дээр л сүүлийн үед тулж эхэллээ шүү дээ. Таван жилийн өмнө ийм байсан, одоо ийм байдал руугаа шургаж байна. Манай ахмадууд банкинд цөмөөрөө л тэтгэврийнхээ зээлээр нэг юм амьдрах болж байна шүү дээ. Малчид нэг үе ноолуурын өрөнд орчихсон байсан, харин түрүүчийн Улсын Их Хуралд бид салгаж өгсөн юм. 40 тэрбумыг гаргаж өгч байж, банк их тусалсан л даа. Түрүүчийн Их Хурал бол банк тэгж их тусалсан тийм үе байгаагүй. Дампуурч байна гэж хэлээд ард түмнийх нь хадгаламжийн хүүг хүртэл төр өөр дээрээ авч байсан. Гэтэл өнөөдрийн банкны орлого бол хамгийн их орлоготой гэж ард иргэд үзэх болсон салбар. Тэгээд татвараа хөнгөлүүлье гэж орж ирээд байгаа юм.

            Бид нийгмийн баялгийн хуваарилалтыг ингэж нэг хэсгийг нь ингээд дэндүү дэмжээд, нөгөө хэсэгт нь ард иргэд, жирийн иргэдийн тухайд идэх хоолоо ч авч идэхгүй, жижиг, дунд үйлдвэрээ дэмжээд бүтээгдэхүүнийг нь ч авчхаж чадахгүй ийм байдалд байгаад байх юм. Энэ болгоны бодлогын асуудлыг хэн барьж байгаа юм бэ? Мөнгөний бодлогыг барьж байгаа Монголбанк одоо хаана байна вэ? Үүнийгээ хариулж өгөөч ээ. Арилжааны банк бол сонирхлынхоо үүднээс татвараа хөнгөлүүлье гэхээр тэр салбарынх нь Улсын Их Хуралд цөмөөрөө ирээд цуваад лоббидоод ингэд явдаг л даа. Тэр журмаараа л явж байна. Үүнийг чинь бид зүгээр л алган дээр байгаа юм шиг харж байна. Тэгээд Монголбанкны болон энэ улсын өрийн бодлогын энэ асуудлуудыг бодлого талаас нь манай Төсвийн байнгын хороо шийдэх ёстой юм шүү.

            Сүүлийн үед Төсвийн байнгын хороо бид яаж байна вэ гэхээр үнэхээр маш их татвар хөнгөлж өглөө. Гэхдээ хуулиа зөрчөөд, Төсвийн хууль, Төсвийн тогтвортой байдлын хуулийг бид зөрчин, зөрчин улс хүнд байх шиг байна гэж хэлээд татвар хөнгөлж өгөөд л байгаа шүү дээ. Бидэнд гомдоллох юм байхгүй. Одоо харин бид жаахан чангарах цаг болсон байх. Чангарах ч юу байх вэ, асуудалдаа буйр суурьтай хандах тийм цаг болсон байх. Энэ үүднээс би эдгээр асуудлуудыг чуулган дээр тавьж байсан юм. Тэгээд чуулган дээр зарим нь тодорхой хариулагдаагүй юм.

**Ц.Даваасүрэн:** -Дэмбэрэл гишүүний асуултад хариулна. Байнгын хороо хамтын шийдвэр гаргаж байгаа гэдгийг бас та бүхэн ойлгоорой.

            Дэмбэрэл гишүүний эхний болон гурав дахь асуултад Монголбанк, Мэдрээ захирал нар хариулъя.

            Хоёр дахь асуудал, Монгол Улсын өрийн асуудал дээр Улаан сайд хариулъя.

**Д.Дэлгэрсайхан:**  -Валют, эдийн засгийн газрын захирал. Яг татвар дээр төсөвт ямар хүндрэл учруулж байгааг би мэдэхгүй байна. Гэхдээ эх үүсвэр тал дээрээ яалт ч үгүй банкны пассив тал дээр нь мэдээж хөнгөлөлт үзүүлж байгаа учраас зээлийн хүү дээр гарцаагүй нөлөөлөх нь нөлөөлнө. Тийм учраас Монголбанкны хувьд Банкны холбооны гаргасан энэ танилцуулга болоод тооцоон дээр дэмжиж байгаа.

**Б.Мэдрээ:** -Та бүгдийн энэ өдрийн амгаланг айлтгая. Банкны холбоо бол 0 хувьтай байлгах ийм санал тавьсан. Ажлын хэсэг Засгийн газрын хурлаар 20-ийг 10 хувь болгохоор ингэж санал оруулж ирсэн. Бодит байдал дээр ийм байгаа.

            Түрүүн гишүүд асууж байх шиг байна. Банк хөнгөлүүлэх гээд байх юм гээд. Энэ чинь Засгийн газар дээр юу гэж танилцуулсан бэ гэхээр Сангийн яамнаас юм шиг байна. Хэрвээ Оюутолгой компани гадаадын аль нэгэн томоохон банкнаас шууд зээл авбал тэр нь бүртгэгдэхгүй, татвар төлөхгүй ийм байх магадлалтай гэж байгаа юм. Тийм ч байж болно. Гадуураа шууд банкнаас тухайн нэг компанид л зээл олгоход  тийм талтай.

            Бонд гэдэг бол олон улсын хөрөнгийн бирж дээр бид нарт хэрэгтэй байгаа мөнгийг олох гэж байгаа арга шүү  дээ. Энэ бондоороо бид нар дотогш нь оруулж ирээд Монголынхоо 100 байна уу, 1000 байна уу, 2000 байна уу аж ахуйн нэгжид зээл олгоод, зээлийнхээ хүүнээс татвар төлж байгаа юм. Энэ хооронд ажлын байр бий болно, татвар төлөгчийн бааз суурь нэмэгдэнэ гээд.

            Гурав дахь арга нь өөрийнхөө өмчөөс хэсэгчилж өгөх буюу IPO хийх гээд арга байгаа. Тэгэхээр Банкны холбоо бол ганцхан 0-ээд өгөөч ээ. Үүнээс чинь тэртэй тэргүй бид нар Сингапурын хөрөнгийн бирж дээр бонд гаргалаа гэхэд Сингапурын талд энэ татварыг төлөөд явж байгаа шүү дээ. Тэгэхээр 0-лэж ийм л саналтай байгаа юм. Ажлын хэсгийн байр сууринаас жаахан өөр байр суурьтай байна.

**Ц.Даваасүрэн:** -Улаан сайд. Төсөвт нөлөөлөл, Монгол Улсын өрд орох уу гэсэн хоёр асуулт байна.

**Ч.Улаан:**  -Арилжааны банкуудын гадаад зах зээл дээрээс босгож байгаа энэ үнэт цаасны хэмжээ бол улсын өрд ордоггүй. Улсын өрд орохгүй. Улсын өрийг өнөөдөр долоон зүйлээр тодорхойлж байгаа. Улсын өр гэдэг үзүүлэлт маань өөрөө бас ийм учир дутагдалтай байгаа юм. Арилжааны банкууд орохгүй байна. Түрүүн чуулган дээр ярихад яагаад том аж ахуйн нэгжүүдийн авчихсан өр ордоггүй юм бэ гэдэг асуудал хүртэл зөндөө гарсан шүү дээ. Тийм учраас өрийн ангиллыг оновчтой болгох шаардлага байгаа юм.

            Төсөв дээр шууд эндээс том нөлөө гарахгүй гэж бодож байна. Яагаад гэвэл энэ жил бид нар ийм эх үүсвэр төсөвт бодоогүй л дээ.

**Ц.Даваасүрэн:** -10 хувь ордог юм биш үү?

**Ч.Улаан:** -Нийт дүнгээрээ орно л доо. Давхар татварын гэрээгээр ингээд чөлөөлөгдөөд явдаг тэр журмаар байсан. Одоо үүнийг тэнд хамруулахаар гадаад зах зээл дээр арилжааны банкууд үнэт цаас гаргана, тэрнээс төсөвт орлого авна гэж бид нар ингэж тооцож суулгаагүй учраас энд төсөв дээр том нөлөө гарахгүй. Ер нь 1.4 орчим тэрбум төгрөгийн юу гарч болзошгүй гэсэн ийм тооцоо байгаа. Хэрвээ бүрэн хэмжээгээр явбал тийм хэмжээний хөнгөлөлт очих нь гэсэн ийм л тооцоо байна.

**М.Болд:**  -Дарга аа, нэмээд хариулъя.

**Ц.Даваасүрэн:**  -Дэмбэрэл гишүүн тодруулъя.

**Д.Дэмбэрэл:**  -Түрүүн би асуух гэж байгаад орхигдуулсан байна. Манайд Хонконгийн хөрөнгийн бирж гээд давхар татваргүй орнуудын тухайд бид нар татвараа, давхар татвартай газруудад бид татвараа больчхоор цаад газар чинь л авна шүү дээ. Цаад улс орон гэдэг чинь манайх л татвар нэг их хөөцөлддөггүй болохоос. Тэгээд бид нар татвараа алдах юм гэж би ойлгох гээд байна. Давхар татвартай байлаа ч гэсэн наадахыг чинь манайх татвараа 50 хувь хөнгөлөөд явчихаар цаад тал татвараа жаахан нэмэгдүүлээд л, үгүй бол урьдчилж тэднийх аваад.

            Нөгөө талаар татвараа ингэж алдаж байх ямар ач холбогдол байна вэ? Татвар гэдэг чинь хуулиар олгогдсон ард түмэнд олгох гэж байгаа хөрөнгө шүү дээ. Тэрийгээ л хумсалдаад, гадаад орнуудад өгөөд, та нар татвар авбал ав, бид нар эндээсээ хөнгөллөө, чөлөөллөө шүү гээд. Энэ ямар бодлого вэ? Давхар татваргүй орнууд ер ь хэд байгаа вэ? Бид нар давхар татвартай орноос нэг л орныг болиулсан. Люксенбургийнх байл уу, Белгийнх байл уу, хачин газар аваачаад будлиулаад байна гэхээр нь больсон шүү дээ. Давхар татварын гэрээ хийнэ гэдэг чинь ач холбогдолтой шүү дээ. Манайхыг маш их хөнгөлж өгч байгаа шүү дээ.

**М.Болд:**  -Дарга аа, Дэмбэрэл гишүүний асуултад хариулах уу?

**Ц.Даваасүрэн:**  -Болд.

**М.Болд:** -Гаднаас бонд гаргах замаар орж ирж байгаа энэ мөнгө маань ерөөсөө баялаг бүтээж эхлээгүй байгаа мөнгө. Энэ мөнгийг дотоодын эдийн засгийг дэмжих зорилгоор дотоодын аж ахуйн нэгж, үйлдвэр, үйлчилгээний компаниудад зээлүүлж байгаа. Баялаг бүтээж эхлээгүй байхад нь энэ татварыг ногдуулна гэдэг маань зарчмын хувьд, агуулгаараа их зөрчилтэй байгаа юм л даа. Ажлын байр нэмэгдээд, дотоодын үйлдвэр, аж ахуйн нэгжүүд хөгжөөд, үйлдвэрлэлээ нэмэгдүүлээд, ашгаа нэмэгдүүлсний дараа ашгийн татварыг тэртэй тэргүй манай зээлдэгчид төлж байгаа. Дээр нь банкны ашиг нэмэгдээд ирэхээр банкууд бас тэр хэмжээгээрээ улсын төсөвт татвараа нэмэгдүүлж, нэмж төлж байгаа. Энэ зээлийн хүүг багасгаснаар дотоодын аж ахуйн нэгжүүдийг гол нь дэмжих гэж байгаа гэсэн хамгийн гол зорилго байгаа юм.

            Нөгөөтэйгүүр түрүүн улсын өрд орох уу гэсэн асуултад хариулахад олон улсын жишиг, стандартаар дотоод хувийн компаниудын авсан зээл улсын, Засгийн газрын өрд хэзээ ч тооцогддоггүй. Тэгэхээр энэ хоёр бол тэс ондоо хоёр зүйл. Хувийн компаниуд эрсдэлээ өөрсдөө даагаад, энэ өрийг төлдөг, улс төлдөггүй. Дээр нь, өнөөдрийн хүчинтэй байгаа татварын хуулиар Засгийн газрын бонд Хөгжлийн банкнаас гаргасан бонд энэ бондын хүү дээр 0 татвар төлж байгаа. Энэ ямар байдлыг үүсгэж байна вэ гэхээр хувийн өмч, төрийн өмч хоёрын ялгаа бий болгож байна. Үндсэн хуулийн үзэл санаатай зөрчилдөж байна гэж бид нар үзэж байгаа. Засаг төр болохоор татвар төлдөггүй, хувийн компани болохоор татвар төлдөг нь бас нэг зөрчлийг үүсгэж байна гэж ингэж үзэж байгаа юм.

**Ц.Даваасүрэн:**  -Асуулт асууж дууслаа.

**Д.Хаянхярваа:**  -Даваасүрэн дарга аа, нэг асуулт байна. Товчхон асуулт тавья.

**Ц.Даваасүрэн:**  -Хаянхярваа гишүүн.

**Д.Хаянхярваа:**  -Энэ дээр ажлын хэсэг гарсан уу?

**Ц.Даваасүрэн:**  -Гараагүй.

**Д.Хаянхярваа:**  -Эртээд ярихдаа 10-ыг 20 болгоно гээд, тэгэхэд хүү бууруулах талаар яригдаагүй гэж би ойлгож байгаа.

**Ц.Даваасүрэн:**  -Энэ чинь саяын та нарын ажлын хэсэг байсан шүү дээ. Тэр хүрээнд л бүх татварын асуудал яригдана гэдгээрээ л явж байгаа.

**Д.Хаянхярваа:**  -Гэхдээ энэ дээр хүү буулгах тухай асуудал яригдаагүй байсан л даа. Өнөөдөр 20 байвал яах юм, 10 байвал яах юм бэ, татвар 0 байвал яах юм бэ гээд, хүү нь ийм болно гэсэн ийм тооцооллууд орж ирж байгаа юм байна. Энэ дээр нэг ийм асуулт байна. Ер нь манай банкны салбаруудад хэчнээн банк гаднаас ийм хэлбэрээр ямар хэмжээний хөрөнгө, санхүү босгоод аваад ирчихсэн байгаа юм бэ? Тэгээд одоо тооцоо, судалгаагаар хэрвээ бид нар 8.5 хувь болголоо гэхэд хэчнээн аж ахуйн нэгжид ямар хэмжээний хүүгийн дарамт буурах талаар тооцоо, судалгаа байна уу?

            Хоёрт нь, түрүүн Улаан сайд хэллээ. Татварт 1 тэрбум орчим хэмжээнийх байдаг, нөлөөлөхгүй гэж. Тэгэхээр бид нар чинь татварын юунд нөлөөлөх байвал хууль дүрмээрээ энэ хуулийг хэлэлцэж болдог билүү, ямар учиртай билээ? Ийм хоёр асуулт байна.

**Ц.Даваасүрэн:**  -Мэдрээ захирал хариулах гэж байна уу?

**Б.Мэдрээ:**  -Энэ дээр нийтдээ банк хоорондоо зээл авсан болон олон улсын хөрөнгийн бирж дээр бонд гаргасан нийт дүн 1.1 тэрбум ам.доллар гэж Монголбанкны судалгаа, мэдээн дээр ингэж байгаа. Яг арилжааны банкууд бол Голомт, Хаан, Хас, Худалдаа хөгжил дөрөв бонд гаргах бэлтгэл ажлуудыг хийгээд одоогийн байдлаар Худалдаа хөгжлийн банк дөрвөн удаа бонд гаргасан. Бондыг гаргахад олон улсын гол зохицуулагч томоохон банк, санхүүгийн байгууллага удирддаг. Худалдаа хөгжлийн банкны жишээн дээрээс харахад бид нарыг эхний удаа 300 сая долларын л хөтөлбөрт  та нар болох юм байна гэсэн. Тэр үүднээс нь бид 75 сая, 150 сая, 300 сая, 115 саяын бондыг гаргаад тухай бүр хугацаанд нь эргэж төлөөд олон улсын хөрөнгийн бирж дээр тодорхой нэр хүндийг олж авсан байгаа.

            Манай дараагийн шатанд мөн Голландын ING, Америкийн Bank of America хоёр гол удирдагч нь байгаа. Танай баланс ингэж өсөөд, дараагийн шатанд 500-аас 1 миллиардын хооронд бонд гаргах ийм боломжтой болсон. Гэхдээ шууд эхэлж миллиард хүргэдэггүй юм байна. 500 сая, дараа нь 750 ч гэдэг юм уу, тэгээд гурав дахид нь  1 миллиард долларын бонд гаргаж болно гэсэн ийм л эрхийг өгдөг юм байна. Гэхдээ өмнө нь аудит, рейтингийн байгууллагууд зэрэг бол улирал тутам баланс зэргийг үзэж шалгаж дүгнэлт гаргадаг. Хуулийн компаниуд бас дүгнэлтээ гаргадаг ийм л байгаа  юм.

**Ц.Даваасүрэн:**  -Хэчнээн компани хамрагдах вэ гэхээр бас хэлэхэд хэцүү байна уу? Ер нь баримжаагаар харилцагч нартайгаа түшиглээд төд орчим компани, хэрвээ 10 хувиас 0 болоод хөнгөлөхөөр ийм, ийм хүүгийн бууралтууд гэдгээр дахиад тодруулаад хэлчих үү? Хаянхярваа гишүүн тэрийг дахиж лавлаад байх шиг байна.

**М.Болд:**  -Гишүүдэд тараасан албан тоотын хавсралт, тооцоо байгаа. Энэ дээр 100 сая долларыг бондоор зээлээд татварын хөнгөлөлт авбал 2 сая долларын хөнгөлөлт авах юм гэсэн ийм тооцоо байгаа юм.

**Ц.Даваасүрэн:**  -Компаниуд, тийм ээ?

**М.Болд:**  -Тийм. Аль ч компани авлаа гэхэд 100 сая доллар дээр жишээ татахад 2 сая долларын хөнгөлөлт эцсийн зээлдүүлэгч дээр очиж хөнгөлөлт болно. Үүнийг миллиард доллар болгоход мэдээж хэрэг 10-аар үржүүлэхээр 213 сая долларын хөнгөлөлт аж ахуйн нэгжүүдийн нуруун дээрээс хөнгөлөгдөх юм гэсэн тооцоо гарч байгаа юм. Тэгэхээр миллиард долларын бондын хөнгөлөлтийг эдэлбэл 213 сая долларын хөнгөлөлт эдлэх нь.

**Ц.Даваасүрэн:** -Ийм хөнгөлөлт болох юм байна.

            -Дэмбэрэл гишүүн.

**С.Дэмбэрэл:**  -Энэ оруулж ирсэн 0-лэх саналыг их дэмжиж байгаа юм. Яагаад гэвэл ажлын хэсэг байгаа шүү дээ. Долоон хүнтэй зээлийн хүү бууруулах ажлын хэсэг байгаа. Бид эртээд юу ярьсан бэ гэхээр арилжааны банкууд, Төв банк, Сангийн яам, Эдийн засгийн яам, холбогдох бүх байгууллагуудыг суулгаж байгаад зээлийн хүүг нэмэгдүүлж байгаа хүчин зүйлүүдийг эхлээд нэг бүрчлэн авч үзье. Ингээд зээлийн хүүг нэмэгдүүлж байгаа олон хүчин зүйл байна. Тэрний нэг нь нэлээн том хүчин зүйл нь энэ байна гээд, энэ чинь хоёрдугаарт бичигдсэн хүчин зүйл. Түүний дараа бид инфляц дээр ярина, дараа нь моргейж дээр ярина гээд, нийт дүндээ зээлийн хүү нэг оронтой тоонд орох руу чиглүүлэх ийм зорилготой ажлын хэсэг.

            Энэ дээр бид  Засгийн газар 10 хувь гэж оруулж ирсэн. Тэгээд үүний эффектийг нь тооцоод мөнгөн дүнгээр төдийгүй, нийт бизнес эрхлэгчдэд очих үр дүн эффектийг нь тооцохоор энэ бол яриад байгаа мөнгөн дүнгээс хамаагүй илүү эффекттэй болчхож байгаа юм. Яагаад гэвэл өнөөдөр бид жижиг, дунд бизнесээ дэмжинэ гээд 12 хувиас хэтрүүлж болохгүй шүү гээд хямд эх үүсвэр засаг өгөөд ингээд арилжааны банкаар дамжуулаад яваад байна. Энэ маань өөрөө зээлийн хүүг бууруулъя гэсэн бид нарын чин эрмэлзэл  /өөрөөр хэлбэл, засгийн талаас/. Тэгэхээр Төв банк нь өөрөө дэмжээд, бид бас арилжааны банкуудынхаа зардалд нөлөөлж байгаа хүчин зүйлүүдийг хуулийн болон бусад өөрчлөлтүүдээр хийгээд байхад зээлийн хүүг хоёр оронтой тооны хамгийн доод хэмжээнд нь аваачаад, тэгээд аажимдаа 2016 он гэхэд ямар ч гэсэн нэг оронтой тоонд оруулчих бололцоотой юм гэсэн тийм ерөнхий тооцоо хийгээд байгаа юм.

            Зөвхөн энэ хүчин зүйл биш л дээ. Өөр зөндөө зүйл байгаа. Төртэй ч холбоотой зүйл байгаа, хуулийн хоёр, гурван заалтыг өөрчлөөд арилжааны банкуудын нийт зардал буурах ийм тооцоонууд байгаа. Иймэрхүү, иймэрхүү зүйлийг бид нар том зүйлээ бодвол, өөрөөр хэлбэл, төсвийн бодлого маань бас эдийн засгаа өсгөх талын зорилготой шүү дээ. Тэр талаасаа бодоод манай Төсвийн байнгын хорооны гишүүд үүнийг 0-лээд, үүний ар дахь эффект нь зээлийн хүү буурахад бас нөлөөлөх. Гаргах гэж байгаа бондын хэмжээ нэмэгдэх тусам аж ахуй эрхлэгчдэд, түүний дотор жижиг, дунд бизнест очих эерэг эффект нэмэгдэнэ гэсэн ийм байр суурьтай байгаа юм. Үүнийг та бүхэн бас анхаарч үзнэ үү. Баярлалаа.

**Ц.Даваасүрэн:**  -Эрдэнэбат гишүүн.

**Ж.Эрдэнэбат:**  -Ер нь одоо энэ хуулиар ингээд гаргасан бондын татварыг хөнгөлөөд явахын хувьд хэд хэдэн талын ашигтай байж магадгүй л дээ. Жишээ нь, магадгүй арилжааны банкуудын хувьд энэ татварыг хөнгөлснөөрөө Монголынхоо эдийн засагт тодорхой хэмжээний валютыг оруулж ирэх энэ нөхцөл бололцоо нэг талдаа бүрдэж магадгүй.

            Нөгөө талаасаа, арилжааны банкууд маань өөрөө бондын хүүгээс санхүүжигдвэл 2 хүртэл хувиар зээлийн хүү буурах боломжтой байна гэж байна. Одоо 20 хувь байгаа учраас 2 хувиар буулгачихвал бүрэн бололцоотой л доо. Гэхдээ бондын хөрөнгөөр санхүүжиж байгаа төсөл, өөрийн эх үүсвэрээр санхүүжиж байгаа төсөл гээд тэрийгээ ялгаад явна гэхэд бас нэг талдаа ямар байдаг юм бол. Тийм, тийм юмнууд байна. Ер нь бизнес эрхлэгчдийн хувьд аль, аль талын, хэдэн талын ашигтай байх гэж бодож байгаа. Нэг талдаа зээлийн хүү ч буурах байх, нөгөө талдаа магадгүй ийм боломжийг бий болгосноороо эдийн засаг руугаа бас валют оруулж ирэх энэ бололцооч  гэсэн бүрдэж магадгүй л юм. Тийм саналтай байна.

**Ц.Даваасүрэн:**  -Эхлээд 10-аар өгөөд үзье, тэгээд буурвал дараагийнхыг нь бууруулаад явъя гэсэн санаа юу?

            **Ж.Эрдэнэбат:**  -Тийм.

**Ц.Даваасүрэн:**  -Хаянхярваа гишүүн.

**Д.Хаянхярваа:**  -Би ингэж ойлгож байна. Нарийн учрыг нь мэдэх юм алга. Яг үнэнээ хэлэхэд. Үндсэндээ Банкны холбоо, банкныхны зүгээс яриад байгаагаар бол тэртэй тэргүй тэр хүүг нь цаад бонд өгч байгаа газар татвараа авч байгаа гэж яриад байгаа шүү  дээ. Тэгэхээр бид нар мөнгө босгодог. 0 болголоо гэхэд Монгол өөрөө юу ч авахгүй л юм байна шүү дээ. Монгол юм авахгүй, аж ахуйн нэгжүүдээрээ дамжиж орж ирнэ гэж ингэж үзэж байгаа юм байна.

            Би юу гэж хэлэх гээд байна вэ гэхээр сая бид нар хэллээ, мөнгө мөнгөө таньдаггүй гэж. Яг үнэндээ өнөөдөр энэ бондын мөнгөөр орж ирсэн санхүүжилтээр чиний төсөл явж байна, май, чамд 8.5-аар өгье. Энэ миний эх үүсвэрээр явж байна, чамд 10-аар өгье гэж ингэж л явах юм гэж ойлголоо. Банкин дээр тийм юм гэж байхгүй байх. Нэг л дансан дотор эх үүсвэр болоод явж байгаа учраас ингэхгүй байх гэж би бодож байна.

            Хоёрдугаарт, энэ дотор би дотроо бодохдоо ний нуугүй хэлэхэд эртээд ийм юм яригдаагүй. Одоо ингэж яригдаж орж ирнэ гэдэг чинь /манай Банкны холбооныхон уучлаарай/ бяцхан заль яваад байна уу гэсэн ийм бодол байна.

            Гуравт нь, ямар юм байна вэ гэхээр би үнэхээр бид нар энэ татварын юмыг  банкин дээр ингээд ярьдаг байж. Яахав, банкныхаа юмыг хөнгөлөөд 0 болгоно уу, 10 болгоно уу, ингээд хөнгөлөөд явдаг байж. Гэтэл эртээд нэлээн чанга яригдаад байсан сэдвүүдийн нэг нь дотоодын аж ахуйн нэгжүүд гэж байгаа шүү  дээ. Үндэсний аж ахуйн нэгжүүд, гадаадын зах зээл дээрээс валютаар бонд босгочихсон, тэгээд өөрсдийнхөө дотоодын үйлдвэрлэлээ хөгжүүлэх гээд ингээд чадан ядан чардайгаад явж байдаг. Гэтэл эдгээр хүмүүс маань ялгаа байхгүй хүүгээ төлнө. Хүүгээ төлөхдөө ханшийн эрсдэлийг өөрсдөө хариуцаад л хүүгээ төлөөд явж байгаа. Тэгэхээр одоо бид нар мөн хэдхэн хоногийн дараа бас гадаадаас бонд босгож ирсэн үндэсний хэмжээний томоохон компаниуд чинь бид нар энэ хүү, татвар чөлөөлүүлье гэдэг асуудал тавиад ороод ирвэл бид нар энэ дээр яаж хандах вэ гэдгээ бас бодох ёстой л доо. Одоо явж, явж бид яг үнэнээ хэлэхэд ялгавартай байдлаар цөөхөн жижигхэн ийм байдлаар л урагшаа явах гээд оролдоод байвал энэ чинь сүүлдээ хүмүүсийн яриад байгаа татварын бодлого энэ янз бүрийн юмнууд чинь алдагдаад явчих юм биш үү? Ер нь энэ хир зөв бодлого юм бол доо?

Би үндсэндээ эдгээрийг яавал дэмжих нөхцөлтэй вэ гэвэл бүхэлдээ банкны хүүг бууруул. Гаднаас эд нар эх үүсвэр болгож ирэхэд банкны хүү өнөөдөр манай Монголд хамгийн өндөр байгаа гэж ярьж байгаа. Хамгийн өндөр ашиг олж байгаа салбар бол банкны салбар гэж ярьж байгаа. Тэгсэн мөртлөө бүхэлдээ банкны хүүг бууруулаад явах бололцоо байвал өөр асуудал гэсэн ийм л байр суурьтай байна.

**Ц.Даваасүрэн:**  -Дэмбэрэл гишүүн.

**Д.Дэмбэрэл:**  -Би хэд хэдэн асуулт тавиад хариулт гүйцэд гарахгүй л байгаад байгаа юм. Өрийн асуудал дээр бидний санаа тавих зүйл мөн шүү дээ. Банкуудын тавьж байгаа өр, аж ахуйн нэгжүүдийн тавьж байгаа өрд Монголд Улс санаа зоволтгүй гэж ингэж хэлж болохгүй шүү дээ. Энэ чинь цаанаа хортой үйл явдлууд болохыг бай гэхгүй. Нөгөө талаар ер нь Монголын нийт өр ямар төвшинд байна вэ гэдгээс гадаадынхан биднийг үнэлж хөрөнгө оруулалтын асуудлыг шийдэх том үнэлгээ гарна. Тэр муу нөлөөтэй. Одоо Эрдэнэтийн зарим бүтээгдэхүүнийг барьцаалж байгаад арилжааны зарим банкууд томоохон өр тавиад асуудал болчихсон юм биш үү? Хэвлэл, мэдээллээр дандаа худлаа юм яваад байгаа юм уу? Энэ мэтээр огт хамаагүй юм шиг ярьж суудаг нь, Монголын аж ахуйн нэгжүүд ч гэсэн өр тавина гэдэг чинь Монголынхоо төвшинд бид нар хир зэрэг өртэй вэ гэдэг нь л харагдана шүү дээ.

Харин Өрийн тухай хуулийн тал дээр би сая Улаан сайдын хэлснээс ойлголоо. Ер нь жаахан чангахан байсан нь дээр байх. Тийм эх захгүй аж ахуйн нэгжүүд нь ч гэсэн дуртай юмаа барьцаалаад зээл хөрөнгө авч байдаг, арилжааны бүх банкууд нь хүүгийн татварыг хөнгөлж байгаад зээл авч, өр тавьж байдаг. Тэр болгон өрийн асуудал хамаагүй юм шүү гээд нэг нөхөр орж ирээд тайлбар хийгээд, тэр нь Их Хурал дээр зөв болж байдаг тийм юм байхгүй шүү.

Хоёрдугаарт, миний хэлэх гэж байгаа зүйл бол аж ахуйн нэгжүүд орно л доо. Арилжааны банкууд хөрөнгө босгоод зээл аваад ирж байгаа юм чинь том аж ахуйн нэгжүүд хөрөнгө оруулаад зээл авахыг яагаад хаяж байгаа юм бэ? Одоогийн оруулж ирчхээд байгаа юманд чинь зөвхөн арилжааны банкны л ганц заалт байгаа шүү дээ. Тэрийг яах юм бэ? Улсын Их Хурал ялгаад хаях юм уу? Буруу шүү дээ. Сая Хаянхярваа гишүүн хэллээ, ялгавар гарч байна. Тэгж хууль гаргаж болохгүй л дээ. Тэгж яривал арилжааны банкууд нь хөрөнгө оруулалтыг бид дэмжих үү, хөрөнгө оруулагч томоохон бэл бэнчинтэй аж ахуйн нэгжүүдийг бид дэмжих үү гэдэг чинь бас бодлогын тухай ярих зүйл шүү. Банк бол тун цэвэрхэн дампуурна. Харин том бэл бэнчинтэй аж ахуйн нэгжүүд баталгаатай юм шүү дээ. Ингэж ярих юм бол бид асуудлыг бүр өөр талаас нь ярих боломж бий. Энэ бол хоёр дахь асуудал.

Гурав дахь миний хамгийн их санаа зовж байгаа зүйл бол бид яагаад гадаадынханд өөрийнхөө татварыг дандаа тавьж өгч байх ёстой юм бэ? Давхар татварын хуультай газрууд цэвэр хожоо хийнэ шүү дээ. Монголчууд үүнийг бүр 0 болгоё гээд. Тэгвэл цаад тал нь 20 хувийн татвар татаад л тэр орон баяжна шүү дээ. Угаасаа тэгж явдаг учраас бид энэ 20 гаруй жилийн дотор зах зээлийн нөхцөл дэх татварынхаа бодлогыг маш нарийн гаргаад бэлдчихсэн байгаа шүү дээ. Тэгээд тэрийгээ ойлгодоггүй, манай шинэ гишүүд тэгдэг юм уу, аль эсвэл өнөөдрийн зах зээлийн хүндрэлд шуурганд хөөгдсөн мал шиг хүндэрчхээд аргаа барахдаа ийм байдалд шилжээд байгаа юм уу? Ингээд татвараа алдана гэдэг чинь Монгол л хохирно. Цаад газар татвар татах нь л татна шүү дээ. Ямар ч татваргүй тэнд баахан банкуудын хоорондын хөрөнгө оруулалтын гүйлгээ дэлхий дахинд явж байдаг. Тэр бол оффшор бүсдээ л явж байдаг байх даа. Бусад газрын бүх орон татвараа татаад бид нар эндээс хөнгөлсөн татвараа 50 хувь, 100 хувь хөнгөлж 0 болговол 20 хувийнхаа татварыг л алдана шүү дээ.

Нөгөө нэг зүйл бол бас төсөв дээр хүндрэл ирж л байна шүү дээ. Бас хууль зөрчигдөж л байна. Оны дундуур татвар хөнгөлж төсвийн орлогоос хумсалдгаа больё. Үүнийг Засгийн газар нэн бодолтойгоор ганцхан удаа оруулж ирье гэж төсвийг тогтвортой байдалд байлгахын тулд бид нар өөрийнхөө өмнө ийм чанга зорилт тавьсан л даа. Тэр даваагаараа л өгсөөд давъя л даа. Энэ даваа чинь ямар бэрх юм бэ, больё, үүнийг доогуур нь тунель тавиад өг гэдэг тийм юм байхгүй шүү дээ. Яахаараа бид нар ингэж Монголын ард түмэнд энэ улсын хөгжилд орох юмаа ингэж.

Нөгөө талаар хуулийн татвар хөнгөлөөд өгч байна гэдэг чинь хожим нэмэхэд хэцүү шүү дээ. Гадаад орнуудын өмнө нэг хөнгөлөөд, манайд хөрөнгө оруулалт хийвэл зээлийн хүүг чинь 10 хувь нэг хөнгөлөөд л, 0 болгоно гэж байгаа гэсэн гээд, итгэх ч юм уу, итгэхгүй ч юм уу. Нэг л тавьчихсан шугам нь байж л байг. Ерөөсөө энэ татварын орчин, эдийн засгийн энэ олон хөнгөлөлт чинь өөрөө гадаад ертөнцийг хөнгөлсөн ч итгэхээ больчхож байгаа шүү дээ. Цаадах чинь худлаа шүү дээ. Аягүй бол наад 20 хувиа жаахан хөрөнгө оруулалт нэмэгдээд ирэхээр 30 хувь болгоод татна гэж байхаас сийхгүй хүмүүс гээд ингэж л нэр хүндээ алдаад байна шүү дээ. Энэ чинь хөрөнгө оруулалтад субъектив талаасаа ноцтой муу нөлөө үзүүлж байгаа гэж үзэж байгаа юм. Эдгээр дөрөв, таван шалтгааны улмаас дэмжих боломж алга гэдгээ л илэрхийлж байна. Уучлаарай.

**Ц.Даваасүрэн:**  -Гишүүд санал хэлж дууслаа. Хаянхярваа гишүүний түрүүний асуусан хуулийн үйлчлэх хугацаа хуулийн төслөөр 2015 оны 1 дүгээр сарын 1 учраас орлогын бууралттай хамаагүй юм билээ.

Дэмбэрэл гишүүний хэлээд байгаа санал ч бас нэг талаасаа бодох ёстой шүү. Томоохон аж ахуйн нэгж, олон улсын санхүүгийн зах зээл дээр бонд гаргавал яагаад хөнгөлөлт авч болдоггүй юм бэ гэдэг зүйлийг хөндөөд байна шүү дээ. Ер нь цаашдаа татварын ажлын хэсэг ч гэсэн иймэрхүү зүйлүүдийг анхаарна биз дээ. Зарчмын зөрүүтэй санал гараагүй учраас.

-Улаан гишүүн санал хэлье.

**Ч.Улаан:**  -Зарчмын санал гараагүй учраас энэ хуулийг анхны хэлэлцүүлгээр нь батлуулах горимын санал гаргаж байна. Хэлэлцүүлэн шийдэж өгөхийг хүсье.

**Ц.Даваасүрэн:**  -Улаан гишүүний гаргасан хуулийн төслийг анхны хэлэлцүүлгээр нь баталъя гэсэн горимын саналыг дэмжье гэсэн саналын томьёоллоор санал хураалт явуулъя. Дэмжиж байгаа гишүүд гараа өргөнө үү.

Зөвшөөрсөн 8

Татгалзсан 4

Бүгд 12

Дэмжигдсэн байна.

Аж ахуйн нэгжийн орлогын албан татварын тухай хуульд нэмэлт оруулах тухай хуулийн төслийн анхны хэлэлцүүлэг явсан талаар Төсвийн байнгын хорооноос санал, дүгнэлт гарна. Санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Баярцогт танилцуулахаар тогтлоо.

Аж ахуйн нэгжийн орлогын албан татварын тухай хуульд нэмэлт оруулах тухай хуулийн төслийн анхны хэлэлцүүлэг дууслаа.

***Хоёр. Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслүүдийн хэлэлцэх эсэх асуудлыг хэлэлцэж эхэлье.***

Хуулийн төслийн талаарх танилцуулгыг Сангийн сайд Улаан танилцуулна.

**Д.Дэмбэрэл:**  -Би цөөнх болсон.

**Ц.Даваасүрэн:**  -Та санал гаргаж хураалгаад, тэгээд дэмжигдээгүй бол цөөнх болох байхгүй юу.

Та 20-оор гэж хэлж байж цөөнх болох байхгүй юу. Та зүгээр санал хэлсэн.

**Ч.Улаан:** -Та санал хэлсэн шүү дээ. Зарчмын зөрүүтэй саналаа бичгээр өгөөд.

**Ц.Даваасүрэн:**  -Бичгээр саналаа өгөөд тэрийгээ хураалгаад, дэмжигдэхгүй бол цөөнх болох юм билээ. Та бичгээр өгч хураалгаагүй.

**Ч.Улаан:**  -Тэгэх байсан, тэгээгүй учраас ингээд санал хураагаад явчихлаа шүү дээ.

**Ц.Даваасүрэн:**  -Улаан сайд танилцуулж байя.

**Ч.Улаан:**  -Сүүлийн жилүүдэд иргэд улс хоорондын шуудангийн илгээмжийн үйлчилгээг өргөн ашиглаж байгаатай холбоотойгоор шуудангийн илгээмжээр хувь хүний нэр дээр илгээсэн хувийн хэрэглээний эд зүйлсээс гаалийн болон нэмэгдсэн өртгийн албан татварын талаар авч байгаа асуудлыг иргэд зүй ёсоор шүүмжилж ирсэн. Гаалийн ерөнхий газар улс хоорондын харьяа илгээмжийн газраар нэвтэрч байгаа шуудангийн илгээмжийг гол төлөв гадаадад оршин суугаа Монгол Улсын иргэдээс гэр бүлдээ илгээсэн хувцас, хичээлийн хэрэглэл, хүүхдийн хувцас, гутал, ном, бэлэг дурсгал, бага оврын хүнсний зүйл, эм, эмийн багаж хэрэгсэл зэрэг арилжааны бус хувийн хэрэглээний шинжтэй зүйл эзэлж байдаг байна. Тийм учраас нэг талаас иргэдийн хувийн хэрэглээг дэмжих, нөгөө талаас арилжааны зорилгоор ашиглах явдлаас сэргийлэх нь зүйтэй гэж үзэж дээрх нэр төрлийн барааны үнийн дүнд тодорхой хязгаарлалт тогтоож албан татвараас чөлөөлөх нь зүйтэй гэсэн саналтай байна.

Хуулийн төсөлд албан татвараас чөлөөлөгдөх улс хоорондын шуудангийн илгээмжээр илгээсэн 2-оос дээшгүй ижил төрлийн нийт үнийн дүн нь хөдөлмөрийн хөлсний доод хэмжээг 10 дахин нэмэгдүүлсэн буюу 1 сая 920 мянган төгрөгөөс дээшгүй байх барааг татвараас чөлөөлж байх саналыг оруулж байна. Энэ саналыг болон мөнгөн дүнгийн хэмжээг Гаалийн ерөнхий газар, Харилцаа, холбооны зохицуулах хороо, шуудан үйлчилгээ эрхэлдэг аж ахуйн нэгжүүдийн саналыг үндэслэн тогтоосон болно. Хуулийн төслийг хэлэлцэх эсэх асуудлыг шийдэж өгөхийг хүсье.

**Ц.Даваасүрэн:**  -Улаан гишүүнд баярлалаа. Би та бүхэнд ажлын хэсгийг танилцуулъя.

Сангийн сайд Ч.Улаан, Сангийн яамны Төсвийн орлогын хэлтсийн дарга Э.Батбаяр, Татварын ерөнхий газрын дарга Т.Батмагнай, Гаалийн ерөнхий газрын дарга О.Ганбат, Төсвийн бодлого, төлөвлөлтийн газрын дарга Ж.Ганбат, Гаалийн ерөнхий газрын дэд дарга Уугангэрэл, Гаалийн ерөнхий газрын Татвар, тарифын газрын дарга Эрдэнэчимэг, Сангийн яамны Төсвийн орлогын хэлтсийн мэргэжилтэн Алтанзул, Харилцаа, холбооны зохицуулах хороо, шуудангийн албаны дарга Анхбаатар зэрэг хүмүүс оролцож байна.

Хуулийн төсөлтэй холбогдуулаад асуух асуулттай хүмүүсийн нэрийг авъя.

-Баярцогт гишүүнээр тасаллаа. Баярцогт гишүүн асуултаа асууя.

**С.Баярцогт:**  -Би энэ хуулийн төслийг дэмжиж байгаа юм. Намайг энэ ажлыг хариуцаж байхад энэ талаар маш их гомдол ирдэг байсан юм. Хэмжээ, мөнгөний дүн хоёр автомальный хувилбар мөн үү? Би 3 ч юм уу, эсвэл 20 дахин гэсэн тооцоо хийж үзсэн үү? Тэрийг л надад үндэслэлтэй хариулаад өгөөч ээ гэж хэлэх гээд байгаа юм. Хэрвээ үндэслэл муутай бол би зарчмын зөрүүтэй санал гаргаад 3 хүртэл 20 хувиар, 20 дахин үржүүлнэ гээд. Юу гээд байна вэ гэхээр ирж байгаа барааны дундаж нь энэ дүн гарахад гомдол санал чинь байхгүй болоод бүх юм нь зохицуулагдах уу гэж гол нь асуух гээд байгаа юм.

**Ц.Даваасүрэн:**  -Хэн хариулах вэ?

**Ч.Улаан:**  -Манай ажлын хэсгийнхэн нэмнэ. Ер нь энэ хэмжээг бид нар судалгаа хийж үзээд, урьд нь ирж байгаа барааны дундаж хэмжээ, илгээлт авч байгаа давтамж зэргийг бодоод тэгээд Харилцаа, холбооны зохицуулах хороо, шуудангийн үйлчилгээ эрхэлдэг аж ахуйн нэгжүүдтэй бас зөвлөлдөөд ингээд л орж ирж байгаа хэмжээ. Энэ бол нэг удаагийн хэмжээг нь л тогтоож байгаа хэрэг. Давтамжийг нь бид хязгаарлахгүй байгаа. Зарим нэг санал нэлээд өндөр үнэтэй гэж гардаг юм. Жишээ нь, нөтбүүк орж ирвэл яах вэ, үүнд хамрагдахгүй байна гэсэн санал гардаг л даа. Ер нь бид нар олон давтамжийн дунджийг үндэслэж л ингэж баримжаа гаргаж ирж байгаа юм.

-Манайхан өөр үндэслэл байвал нэмээрэй.

**Ц.Даваасүрэн:**  -Гаалиас нэмэх үү?

**О.Ганбат:**  -Гаалийн ерөнхий газрын дарга Баярцогт гишүүний асуултад хариулъя. Бид нар энэ тооцооллыг гаргахдаа ОХУ, Япон, Европын холбооны улс гэсэн олон улсын практикт яаж хэрэглэгддэг юм бэ гэдэг тооцооллыг гаргасан юм. Үндсэндээ 2000 евро гэсэн тоо байгаа юм. Ер нь 2000 еврогоос доош үнийн дүнтэй гэж. Гэхдээ эдгээр улсуудад бас зохих ёсны татвар төлдөг юм билээ. Бид 1 мянган доллар гэдгийг дундажаар авч Засгийн газрын хуралдаанаар оруулахдаа жилдээ энд 2012 оны дүнгээр 1000-аад, 2013 оны дүнгээр 1200, 2014 оны эхний хагас жилээр 800-аад аж ахуйн нэгж 220 орчим иргэд энэ үйлчилгээгээр үйлчлүүлсэн байдаг. Тийм учраас жилд тэрбум орчим төгрөгийн хөнгөлөлт гарах нь ямар нэгэн хүндрэлүүд нь гайгүй болох байх гэсэн тооцооллоор оруулж байгаа юм.

**Ц.Даваасүрэн:**  -Баярцогт гишүүн тодруулъя.

**С.Баярцогт:**  -Дундаж хэмжээний компьютер нэг удаа ирэхэд л асуудалгүй орчихмоор байгаа байхгүй юу. Тэгэхээр наадах чинь компьютерт авахгүй байгаа байхгүй юу. Бид монгол төгрөгөөр бодохоор ханш яваад байхаар 1100 болчхож байгаа шүү дээ. Би юу гэж хэлэх гээд байна вэ гэхээр нэг сайн компьютер хамгийн дээд үнээрээ бол 3000, 1500 гээд, 1000 дотор компьютер байгаа л даа. Тэгж хүмүүсийг хүндрүүлэхгүй байх үүднээс 3000 дотор. 2000 евро гэдэг чинь 3000 доллар гэсэн үг шүү дээ. Тэр хэмжээнд байж болдоггүй юм уу гэж асуугаад байгаа юм.

**Ц.Даваасүрэн:**  -Тэгэхээр 6 сая гэсэн үг үү.

**С.Баярцогт:**  -Заавал 6 сая биш, дор хаяж үүнийгээ 20 дахин нэмэгдүүлээд 2000 дотор дундаж хэмжээний бүх нөтбүүк ороод ирнэ шүү дээ. Ингэвэл шуудангийн үйлчилгээ хэдийгээр татвар талдаа та нар чөлөөлж байгаа ч гэсэн шуудангийн үйлчилгээгээрээ их хэмжээний орлого, янз бүрийн юм орж ирнэ шүү дээ. Тэрийгээ та нар дэмжиж болдоггүй юм уу? Би бол хүмүүст хүндрэл үүсэхгүй гэж байгаа гол юм бол миний мэдэж байгаагаар ном байсан, хуучин хувцас байсан, тэгээд компьютер, компьютерын эд анги л байдаг шүү дээ. Шуудангаар өөр яаралтай явуулдаг юм бараг байхгүй дээ.

**Ц.Даваасүрэн:**  -Ганбат дарга хариулъя.

**О.Ганбат:**  -Энэ асуулт Засгийн газрын хуралдаан дээр нэлээн ширүүн маргаан үүсгэх ийм асуудал байсан. Энэ дээр нэг компьютер гээд 2000 евро гээд үнэ өсгөчихвөл бас сөрөг тал байж болзошгүй гэж ярилцсан юм. Сөрөг тал нь юу байж болох вэ гэхээр удаа дараагийн илгээмжээр нэг төрлийн бараануудыг явуулаад энэ нь олон дахин давтамжаар бүр дэлгүүр нээх хэмжээнд хүрдэг ийм практик бас нөгөө талдаа гардаг юм байна. Компьютерийн хувьд гэвэл гаалийн татвараас чөлөөлөгдсөн байдаг. НӨАТ-ын 10 хувь авдаг. Нөгөөтэйгүүр зорчигчийн бараа гэдэгт 1 ширхэг компьютер ямар нэгэн татваргүйгээр орж байгаа учраас Засгийн газрын хуралдаан дээр энэ санал унасан юм.

**Ц.Даваасүрэн:**  -Тэгвэл хэлэлцэх эсэхийг нь шийдчхээд, тэр дээрээ хэдүүлээ ярилцъя.

Санал хэлэх гишүүд байна уу?

-Баярцогт, Дэмбэрэл гишүүн.

**С.Баярцогт:**  -Би энэ хуулийг дэмжиж байгаа. Маш сайн хууль орж ирж байна. Манай байгууллагууд иргэдийг чирэгдүүлээд гомдол гараад байдаг юмнуудаа даруй даруй шийдэж байх нь зүйтэй. Хуучин, Хэрэг эрхлэх газрын даргатай Сангийн сайд хамтарч байгаад нэг журам гаргадаг байсан шүү дээ. Би бас өөрийнхөө эрх мэдлийн хэмжээнд жаахан дээшлүүлж л байсан. Тэгээд тэр бас нэмэр болохгүй гомдол гараад байдаг байсан. Би хамгийн сайн санаж байгаа нь өнгөрсөн парламентад Ногоон намаас нэр дэвшсэн манай Энхбат гишүүн Amazon dat.com-оос ном захидаг. Ном ирэх болгонд үүнийгээ нэг янзлаач гээд гомдол тавьдаг байсан. Тэгээд би үүнийг ингэж янзалж байгаад нь сэтгэл хангалуун байна. Үүнийг дэмжиж байна.

Хэлэлцэх явцад нь та нар техник талаас нь бодоод үзээрэй. Би ердийн хэрэглээний компьютер л асуудалгүй орж ирдэг байх хэрэгтэй гэж бодоод байгаа юм. Гол орж ирдэг хэдхэн юм байдаг юм. Ном, компьютер, хуучин хувцас. Амьдрал нь өөрөө тийм юм чинь. Хүмүүст тус болж байгаа бол тэр хэмжээнд л бид тус болох хэрэгтэй гэж ингэж бодож байгаа юм. Баярлалаа.

**Ц.Даваасүрэн:**  -Дэмбэрэл гишүүн саналаа хэлье.

**Д.Дэмбэрэл:**  -Үндсэнд нь дэмжиж байна. Ямар утгаар вэ гэвэл дэндүү өндөр байгаад байх шиг байгаа юм. Тийм учраас иргэдийн харилцааны ахуйн тэр харилцааны зүйлүүдэд ихээхэн хүндрэл учраад байгаа. Бас гаалийн бичиг цаасны ажил ч хүндрээд дэмий юманд баахан цаас шаардаад ингээд байх шиг байгаа юм. Тийм учраас би үндсэнд нь дэмжиж байна.

Гэхдээ хоёр зүйлийг цаашдаа анхаарах нь зүйтэй юм. Нэг дэх анхаарах зүйл бол аюулгүй талаасаа анхаармаар зүйл шүү. Орчин үеийн, ялангуяа манайх шиг улс орнуудад энэ шуудангийн зүйлээр дамжсан дээр ерөнхий хяналтаа сайжруулмаар байгаа юм. Энэ бол бараг Үндэсний аюулгүй байдлын зөвлөлийн зүгээс ч гэсэн анхаарч байх асуудлын нэг гэж ингэж бодож байгаа юм. Боодолтой бэлгүүдийн тухайд.

Хоёрдугаарт, төсөвт нөлөө үзүүлэхгүй байгаа юм байна гэсэн утгаар дэмжиж байгаа. Төсвөөс орлогын тал дээр асуудал байхгүй гэж ойлгоод байгаа шүү дээ.

**О.Ганбат:**  -Жилд бид нарын тооцоогоор 1 тэрбум орчим төгрөгийн хөнгөлөлт гарах нь гэсэн тооцоо сүүлийн гурван жилийн дунджаар.

**Д.Дэмбэрэл:**  -Тэр хөнгөлөлтийн тухай асуудлыг дахиад л бид нэг зарчим алдаад байгаа юм л даа. Хуулиа зөрчөөд л үүнийг хийгээд байгаа юм. Уг нь үүнийг бэлдээд, төсвийн тодотголдоо оруулж ирээд хийж болохгүй байсан юм болов уу. Бид нар нэг хууль гаргасан. Баярцогт түүнийхээ эсрэг л дандаа гар өргөж байдаг экс Сангийн сайд болоод байгаа юм л даа. Бид нар Төсвийн тогтвортой байдлын хууль, Төсвийн хуульд оны дундуур ямар их татварын хөнгөлөлт нь.

**С.Баярцогт:**  -Би дандаа тэрний төлөө байгаа шүү.

**Д.Дэмбэрэл:**  -Сая миний урд талд улаан туг өргөж дэмжиж байна гэж хашгирчхаад.

**С.Баярцогт:**  -Тэр чинь 2015 оны 1 сарын 1 гэсэн байсан.

**Д.Дэмбэрэл:**  -Харин тийм, үүнийг ингэж хойшлуулна биз дээ?

**Ц.Даваасүрэн:**  -Одоо энд хэлэлцэх эсэхээ ярьчхаад дараагийн анхны хэлэлцүүлэг дээр шийднэ.

**Д.Дэмбэрэл:**  -Миний урд хэлснийг чинь би санаад л хэлж байна. Уг нь бид хоёр үүний эсрэг хамт зогсож байх ёстой хүмүүс мөн шүү.

**С.Баярцогт:**  -Би бол дандаа тэрний төлөө байгаа.

**Д.Дэмбэрэл:**  -/худлаа, чи дандаа урвасан байсан/. Энэ Улсын Их Хурлын нэг зарчим юм л даа.

**С.Баярцогт:**  -Байнгын хорооны дарга залруулж өгөөрэй.

**Д.Дэмбэрэл:**  -Төсвийн санхүүгээ бид гуйвуулахгүй байхын тулд татварын хөнгөлөлтүүдийг Засгийн газар үүнийг бодож байгаад нэг сайн оруулж ирж байя. Гэхдээ төсвийн тодотголтойгоо хамт өргөн барь, эсвэл төсөвтэйгөө хамт өргөн барь л гэж. Энэ хууль тогтоох байгууллагын хамгийн чухал зарчим гэж би хэлээд байгаа юм л даа. Тэгээд мөн түүнийгээ бас л зөрчих ухаантай ийм жижигхэн юм, 1 тэрбум төгрөгөөр татвар чинь хойшоо сууна шүү гээд Гаалийн дарга хэлээд сууж байна шүү дээ. Энэ юмнуудыг анхааръя. Ер нь хоёр зүйлийг их анхаармаар байна. Сангийн яамны мэргэжлийн ажилтнууд ач холбогдолгүй болчихсон юм уу, энэ юман дээрээ хэлж өгдөггүй юм уу? Би их л гайхаж байна. Хуулиудаа барья гэж хаана, хаанаа ярьж суръя.

**Ц.Даваасүрэн:**  -Тодорхой татварын орлого буурна гээд Ганбат дарга хэлчихлээ. Тэгэхээр чинь хуулийн зөрчлийн асуудал үүсэж байгаа юм. Гэхдээ бид анхны хэлэлцүүлэг дээрээ үүнийгээ эргэж ярья. Хэлэлцэх эсэхээ дэмжээд явъя.

Ер нь Төсвийн тогтвортой байдлын хууль, Төсвийн хуультай холбогдолтойгоор бас Баярцогт гишүүн өөрөө хууль гаргасан учраас тэр дээрээ хатуу байгаа нь үнэн. Үүний өмнөх дээр Баярцогт гишүүн бидний хувьд Жижиг дунд үйлдвэрийн хууль дээр эсрэг санал өгөөд тэгээд дэмжигдээгүй л дээ.

**С.Баярцогт:**  -Гаалийн тариф дээр бас.

**Ц.Даваасүрэн:**  -Гаалийн тариф хоёр дээр. Энэ дээр нэг зүйлийг анхаарах хэрэгтэй юм. Бид нар хэлэлцэх эсэхээ шийдчихээд Дэмбэрэл гишүүний хэлээд байгаа саналуудыг бас заримыг нь бид анхаарч протоколоор тэмдэглэчхээд чиглэл өгье гэж бодож байгаа юм. Жишээлбэл, жижиг, дунд үйлдвэрийн сангийн тэр жагсаалтыг бид нар харсан. Компьютер, хор зэрэг явж байгаа юм. Энэ мэтийн зүйлүүдийг хассан уу?Бид ийм, ийм зүйлүүдийг хасаарай гээд бас албан тоот явуулна гэж бодож байгаа.

Ингээд санал хэлж дууссан учраас санал хураалт явуулъя.

Гаалийн тариф, гаалийн татварын тухай хуульд нэмэлт оруулах тухай хуулийн төслийг чуулганы нэгдсэн хуралдаанд оруулж хэлэлцүүлэх нь зүйтэй гэсэн саналын томьёоллоор санал хураалт явуулъя. Дэмжиж байгаа гишүүд гараа өргөнө үү.

Зөвшөөрсөн 12

Татгалзсан 1

Бүгд 13

Дэмжигдсэн байна.

Нэмэгдсэн өртгийн албан татварын тухай хуулийн төслийг чуулганы нэгдсэн хуралдаанд оруулж хэлэлцүүлэх нь зүйтэй гэсэн саналын томьёоллоор санал хураалт явуулъя. Дэмжиж байгаа гишүүд гараа өргөнө үү.

Зөвшөөрсөн 12

Татгалзсан 1

Бүгд 13

Дэмжигдсэн байна.

Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслүүдийг хэлэлцэх эсэх асуудлаар Төсвийн байнгын хорооны санал, дүгнэлт гарна. Санал, дүгнэлтийг чуулганы нэгдсэн хуралдаанд Улсын Их Хурлын гишүүн Цолмон танилцуулахаар тогтлоо.

Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслийг хэлэлцэж дууслаа.

***Гурав дахь асуудал. “Дулааны цахилгаан станц 2”-ыг******түшиглэн байгуулсан Утаагүй түлшний үйлдвэрийн төсвийн зарцуулалт, үр дүнд хийсэн аудитын тайлан сонсох юм байна.***

Аудитынхан орж ирээрэй. Тайланг сонсъё. Энэ шинэ хуулийн дагуу хоёр дахь тайлан болж байгаа юм байна.

Утаагүй түлшний үйлдвэрийн төсвийн зарцуулалт, үр дүнд хийсэн аудитын тайланг Монгол Улсын Ерөнхий аудитор Зангад танилцуулна.

-Зангад дарга.

**А.Зангад:**  -Их Хурлын эрхэм гишүүдийн өдрийн амгаланг айлтгая. Үндэсний аудитын газар Утаагүй түлшний үйлдвэрийн төсвийн зарцуулалт, үр дүнд нийцлийн аудит хийгээд тайланг баталгаажуулан Улсын Их Хурлын Төсвийн байнгын хороонд хүргүүлсэн байгаа. Энэ бол оны эхэнд Төсвийн байнгын хорооноос баталж өгсөн аудитын сэдэв дотор орсон аудит байгаа юм.

Дулааны цахилгаан станц-2 гэдэг төрийн өмчит компанийг түшиглүүлээд 210 мянган тонн хагас коксжсон түлш үйлдвэрлэх хүчин чадалтай цогцолбор байгуулах төслийг хэрэгжүүлэхээр 2010 онд Эрдэс баялаг, эрчим хүчний яам шийдвэр гаргаж тендер зарлаад Монгол Улсын Аморе интернейшнэл компани, ОХУ-ын Сибтермо компанийн түншлэлийг гүйцэтгэлээр нь сонгон шалгаруулж түлхүүр гардуулах нөхцөлтэй гэрээ байгуулсан байдаг. Ингэхдээ нийт төсөвт өртөг нь 17 тэрбум гэж Төсвийн тухай хуульд зааснаас 16.8 тэрбум төгрөгөөр хэрэгжүүлэхээр гэрээ байгуулсан байдаг юм.

Энэ гэрээ байгуулах энэ технологийг Монгол Улсад нэвтрүүлэх төлөвлөлтийн асуудал дээр аудитын ямар дүгнэлт гарч байна вэ гэхээр, шинжлэх ухаан технологийн зөвлөлийн шийдвэр гарахаас өмнө объект дээр техник, эдийн засгийн үндэслэл боловсрогдоогүй, технологи нь болохоор лабораторийн нөхцөлд туршигдсан технологи дээр Монгол Улсад нэвтрүүлэх ийм шийдвэрийг захиалагч Эрдэс баялаг, эрчим хүчний яам гаргасан зүйлийг аудитын явцад баримтууд дээр нь тулгуурлаад гаргаж ирж дүгнэлт өгсөн байгаа.

Ингэхэд анхаарал татаж байсан асуудлуудын талаар бас аудитын тайлан дотор тусгасан. Үүнээс болоод гэрээгээ хэрэгжүүлэх явцад “Дулааны цахилгаан станц 2” компанийн дөрөв, тавдугаар зуух дээр хийх нийт 5.8 тэрбум төгрөгийн төсөвт өртөгтэй технологийн шинэчлэлийн ажлыг хийгээд нэг зуух дээр нь пуск хийж туршиж үзэхэд технологи нь ажиллаагүй алдаа гарсан. Үүний улмаас зогссон нийт 16.8 тэрбум төгрөгөөс 2 тэрбумаас бусад санхүүжилтийг нь олгочихсон. Ингээд утаагүй түлш үйлдвэрлэх технологи маань ажиллахгүйгээр ингээд зогссон. Хоёр талаасаа маргаантай, нарийн мэргэжлийн шинжээчдийн дүгнэлт гаргаад ч үүнийгээ шийдэж чаддаггүй зөрүүтэй дүгнэлттэй ингээд зогсчихсон байдалтай байгаа юм. Энэ талаар гол эрсдэлд хүргэсэн зүйлүүдийг нь аудитын дүгнэлт дотор заахдаа гол нь зөвхөн лабораторийн нөхцөлд туршсан, үйлдвэрлэлийн нөхцөлд туршиж, үйлдвэрлэлд шилжүүлэх баталгааг гаргаагүй зүйлийг манай төсвийн хөрөнгөөр туршиж хэрэгжүүлсэн асуудал энэ хүндрэлийн гол эх үүсвэр, шалтгаан нь юм байна гэсэн ийм эрсдэлийн ерөнхий шалтгаан, хүчин зүйлийг гаргаж ирсэн.

Дараа нь төслийн хэрэгжилт, гүйцэтгэлд тавих хяналт сулхан байсан. Гэрээндээ заасан нөхцөлийн дагуу ажлын гүйцэтгэлийн аудит, санхүүжилтээ хийгээгүй. Дөрвөн удаагийн шийдлээр 90 хувийн мөнгөө өгөөд явуулсан ийм зүйл байж байгаа. Үүнийг тайланд хандуулсан. Нийт төсөвт өртгөөсөө 2 тэрбумыг нь анхны туршилтаар үр дүнгүй болонгуут нь улс 2 тэрбум төгрөгийн санхүүжилтээ аваад үлдчихсэн байгаа.

Одоо гүйцэтгэгч нар санал дэвшүүлж байгаа зүйл нь юу байгаа вэ гэхээр нэмэлт 1 тэрбум орчим төгрөгийн санхүүжилт олгоод технологийнхоо алдааг залруулж шинэчилж турших ийм санал тавьдаг юм билээ. Эд нартай нь холбогдуулаад 16 тэрбум төгрөгийн 5.8-тай нь холбогдох хоёр зуухны өргөтгөлөөс бусад ашиглалтад орсон ажлуудыг улсын комисст аваад тооцоо хийгээд дуусгах энэ хоёр асуудал дээр нь хариуцлага тооцоод дахин шинжилгээ хийгээд өөрсдөөр нь гаргуулна уу. Захиалагч нь санаачилгыг гартаа авч энэ асуудлыг нэг тийш нь болгох шаардлагатай гэж үзсэн ийм дүгнэлт гаргасан. Анхаарал тавьсанд баярлалаа.

**Ц.Даваасүрэн:**  -Зангад даргад баярлалаа.

Хуралдаанд оролцож байгаа ажлын хэсгийг танилцуулъя. Монгол Улсын Ерөнхий аудитор Зангад, Үндэсний аудитын газрын дэд дарга Б.Баттуяа, Үндэсний аудитын газрын Нийцлийн аудитын газрын дарга Б.Алтанзул, Үндэсний аудитын газрын Нийцлийн аудитын газрын менежер Ариунзаяа, Үндэсний аудитын газрын Нийцлийн аудитын газрын аудитор Билэгт, Уул уурхайн яамны Түлшний газрын дарга Раднаасүрэн нар оролцож байгаа юм байна.

Тайлантай холбогдуулаад асуух асуулттай гишүүдийн нэрийг авъя.

-Баярцогт гишүүнээр тасаллаа.

Баярцогт гишүүн асууя.

**С.Баярцогт:**  -Бид нарт Засгийн газрын 5 дугаар сарын 21-ний өдрийн тогтоол, Уул уурхайн сайдын 5 дугаар сарын 6-ны өдрийн бичгүүд тараачихсан байна. Зангад даргын танилцуулсан танилцуулга бол Засгийн газрын тогтоолын дагуу яваад арга хэмжээ авч болно гэж үзээд байгаа юм уу, эсвэл энэ тогтоолоос өөрөөр шийдэх ёстой гэж хэлээд байгаа юм уу? Би тэрийг сайн ойлгосонгүй. Та нар танилцуулга дотроо эдгээрийг дурдсангүй.

**А.Зангад:**  -Энэ тогтоол 2014 оны 5 дугаар сард гарсан тогтоол байна. Энэ тогтоол саяхан гарсан тогтоол. Аудитын явцад энэ материал нь орж ирээгүй юм байна. Бид нар юу гэж үзсэн бэ гэхээр одоо тэр технологийг залруулж чадна гэж авторууд нь үзээд нэхэж байгаа 1 тэрбум төгрөгийг улс рейск үүрч гаргахгүй. Яагаад гэвэл тэд нар дараа нь яг зүгшрээд сайн болно гэсэн баталгааг өгч чадахгүй байна. Тийм учраас өөрсдөө тэр үүргээ хариуцаад үр дүнтэй болох юм бол хэрэгжүүлж болно гэж үзэж байгаа.

**С.Баярцогт:**  -Зангад дарга аа, би тэрийг ойлгосон. Би ингээд байгаа юм. Та нар гэдэс дотор юу ярьсан нь хамаагүй. Гүйцэтгэх засаглал өөрийнхөө шугамаар асуудал шийдэх ийм арга хэмжээ авчихсан явж байгаа юм байна. Тэгэхээр таны гаргаж байгаа санал, эдний санал хоёр нэг байна уу, өөр байна уу гэдэг тийм юм асуугаад байгаа юм. Би бүр болохгүй бол Ганхуяг сайдын саналыг бас асуучих уу? Сономпил сайдтай хамаагүй юм байна. Засаг нөгөө талдаа арга хэмжээ аваад яваад байгаа юм байна. Тэрийг ингээд дахин, дахин сонсоод байх нь хоёр өөр юм сонсож байгаа юм шиг болоод байна уу, нэг байна уу гэж л асуух гээд байгаа юм. Миний санаа тийм байна.

**Ц.Даваасүрэн:**  -Зангад дарга.

**А.Зангад:**  -Энэ манай зөвлөмжтэй агуулга нь таарч байна. Зөвлөмж хэрэгжүүлэх ажлын хүрээнд хийсэн ажлын гүйцэтгэлд хэрвээ гүйцэтгэл нь гараад тайлагнавал аваад явж болохоор тийм заалт орсон байгаа.

**Ц.Даваасүрэн:**  -Хэрвээ зарим хэсгийг нь дуудлагаар худалдаад зөрүү гарсныг нь нөхөн төлүүлнэ гэж байна шүү дээ. 3 дугаар заалт нь таарч байгаа юу?

**А.Зангад:**  -3 дугаар заалт нь одоо ингэж л явахаас өөр аргагүй гэж бид нар үзэж байгаа. Таарч байгаа.

**Ц.Даваасүрэн:**  -Ганхуяг сайд.

**Д.Ганхуяг:**  -Энэ асуудал нэлээн хүндэрчихсэн асуудал байсан юм. Засгийн газрын хуралдаанаар үүнийг яаж шийдэх вэ гээд 6 удаа оруулж явж байгаад, сүүлдээ гүйцэтгэгч маань хоёр ч удаа сонголт өглөө. Бид нар үнэхээр болохгүй юм байна гэдгээ бичгээр өгсөн учраас Засгийн газраар холбогдох шийдвэрийг гаргуулсан юм. Энэ бол Төсвийн хуульд захиалагч, гүйцэтгэгчтэй холбоотой, гүйцэтгэх засаглал төсвийг захиран зарцуулах, түүнтэй холбоотой хуулийнхаа хүрээнд Засгийн газрын шийдвэр гарчихсан. Гүйцэтгэгч нь бид чадахгүй юм гэдгээ бичгээр өгсөн, Засгийн газрын хурал дээр бас амаар хэлсэн байгаа. Цаана нь байдаг эрдэм шинжилгээний байгууллага нь мэдээж лабораторийн төвшинд туршиж байгаа юм чинь туршъя л гээд байдаг ийм асуудал. Тэр нь захиалагч нартай гэрээ байгуулаагүй, гүйцэтгэгч нь туслан гүйцэтгэгч гэдэг юм уу, хамтран гүйцэтгэгчийн байдалтай байгаад байгаа юм.

Өмнө нь ийм шийдвэрүүд гарч явж байгаад Үндэсний аудитын дүгнэлт гараад, дүгнэлт гарснаас хойш саяхан юм даа, Засгийн газрын эцсийн шийдвэр гарсан. Үндэсний аудитын дүгнэлт тодорхой хугацаанд хийгдчихсэн байгаа. Үүнээс хойших ажлын хэрэгжилтэд аудитаа хөндлөнгөөс нь хийгээд явах боломжтой байх гэж ингэж ойлгож байна.

**Ц.Даваасүрэн:**  -Зангад дарга аа, энэ дүгнэлт дээр байгаа төслийн санхүүжилтээс иргэн З.Туул, Т.Ганболд нарт бэлнээр мөнгө олгожээ гэж байна. Энэ хэчнээн төгрөгийн асуудал яригдаад байгаа юм бэ?

**А.Зангад:**  -Билэгтээ тоог нь хэлчих.

**Б.Алтанзул:**  -Нийслэлийн аудитын газрын дарга. Энэ дүгнэлт дээр бид нар бэлэн мөнгөний худалдан авалтаар хийсэн гэрээнүүдийг бүгдийг шалгаж үзсэн юм. Энэ хоёр иргэн дээр нийтдээ 300 орчим сая төгрөгийн бэлэн мөнгө авсан байдаг юм.

**Ц.Даваасүрэн:**  -Бараа нийлүүлсэн зэрэг нь нотлогдсон юм уу?

**Б.Алтанзул:**  -Тэр нь нотлогдсон.

**Ц.Даваасүрэн:**  -Өөр асуулттай гишүүд байхгүй бол санал хэлье.

-Санал хэлэх гишүүн байна уу?

Сономпил сайд, Ганбаатар гишүүн, Баярцогт гишүүн. Гурван гишүүнээр тасаллаа.

Сономпил сайд саналаа хэлье.

**М.Сономпил:**  -ТЭЦ-2 дугаар цахилгаан станц дээр анхнаасаа коксжсон түлш байгуулна гэдэг нь буруу шийдвэр гэдгийг би хэлмээр байна. Яагаад би үүнийг оролцож яриад байна вэ гэхээр тухайн үед Түлш, эрчим хүчний яам гэж байхад, бас манайхтай холбоотой яг функц үүргээрээ Ганхуяг сайд одоо хариуцаад явж байгаа юм. Хоёр сайд хоёулаа холбоотой. Энэ дээр өөр өөрийнхөө байр суурийг илэрхийлэх байх гэж бодож байна. 300 мянган тонн нүүрсийг зөөж авчирч хотод боловсруулна гэдэг нь үнэхээр замын бөглөрөл бөгөөд байгаль, экологийн хувьд ч гэсэн буруу байсан. Ер нь цааш цаашдаа түлшний үйлдвэрийг хотын захад мэдээж уурхай дээр байх нь зохистой байсан юм.

Хоёрдугаарт, 2 дугаар цахилгаан станц маань ядан чадан ажилладаг жижигхэн станц. Таван шар орчимдоо дулаанаа өгдөг. Нэг зуухыг нь үүнийг хийхийн тулд гээд бас өмчлөөд авчихсан. Тэгээд Засгийн газрын тогтоолын 3 дугаар зүйл дээр байна л даа. Эрчим хүчний яам /Сономпилд даалгасугай/, 2 дугаар станцад буцааж зуухыг нь өг гээд. Өнгөрсөн жилд бид нар энэ зуухыг авчихсан. Яаж өвөлжсөн бэ гэвэл 2 дугаар станц маань 4 дүгээр станцаасаа уур авч, дэмжиж байж өвлийн дулааны ачааллыг авч гарсан л даа. Технологийн горимын хувьд ч гэсэн энэ зуухыг өгөх бололцоогүй үед ийм шийдвэр гарч явсан юм. Өнөөдрийн байдлаар 2 дугаар станцыг буцааж өгөхөөр Засгийн газрын тогтоол гарсан байгаа. Ер нь энэ их хариуцлагагүй зүйл болсон. Зангад даргын илтгэл дээр ч гарч байна. Засгийн газар энэ дээр олон удаа шалгалт хийсэн, дүгнэлтүүд гаргасан. Одоо нэг тийш нь болгох хэрэгтэй гэдгийг л би хэлж байгаа юм. Засгийн газрын энэ тогтоолын дагуу шийдвэрлээд өгөхөд буруу зүйл байхгүй гэж бодож байгаа.

**Ц.Даваасүрэн:**  -Ганбаатар гишүүн саналаа хэлье.

**С.Ганбаатар:**  -Бидэнд өдөр тутам болдог юм гэвэл баахан төсвийн мөнгийг хааш нь алга болсон бэ гэдэг юм л улс орон даяар яригддаг, ард иргэд ч гэсэн энэ дээр санаа зовдог. Сайд нар ч гэдэг юм уу, эрх баригч нарт эрх байдаг. Үүрэг, хариуцлага гэдэг нь байхгүй. Харин аудит нь ингээд илрүүлээд гаргаад ирлээ. Энэ дээр эрх зүйн орчин дээр нь хариуцлагын ямар тогтолцоонууд дутагдаад ингээд хариуцлагагүй гэдэг юм уу, хулгай хийсэн нь тодорхойгүй байлаа гэхэд ард иргэд нь хохирчихсон байхад цаашид гаргуулахгүйн тулд эрх зүйн орчин дээр, үүнийг сонгон шалгаруулалтын явцад хариуцлагын ямар механизм бидэнд дутагдаад байгаа вэ гэдэг дээр саналаа аудитын газар юм уу, холбогдох байгууллагуудад нь даруй гаргаж ирээд Төсвийн байнгын хороо, Эдийн засгийн байнгын хороогоор хэлэлцье гэдэг санал байна. Бидэнд ерөөсөө л хариуцлагын зуд нүүрлэчихсэн. Хулгайлчихлаа гээд л гаслаад байхаас цаашгүй.

Хоёрдугаарт, аливаа юман дээр шийдвэр гаргахдаа ямар нэгэн байдлаар хамтарсан МАН-АН байна уу, МАН нь байна уу ямар нэгэн байдлаар нэг өдөр шийдвэр гарсан байх гэж бодоод байгаа юм. Энэ шийдвэр гарч байхдаа бие даасан техникийн шинжээчдийн дүгнэлт байсан байж таарна. Улс төрчид цээжнийхээ пангаар энд ийм юм болчихвол Монгол орон сайхан болчих гээд байна гэсэн ийм үйлдвэр байгуулсан гэж би бодохгүй байна. Арай ч тийм замарчихсан улс биш байх.

Бие даасан техникийн шинжээчид нь энэ дээр өнөөдөр хариуцлага хүлээж, уучлаарай би тооцоогоо бодохдоо тийм, ийм юмыг буруу бодсон байна гэж хэлэх ийм хариуцлага, ийм мэргэжлийн хүмүүс нь хэн юм бол? Энд тодорхой мэдээлэл өгөх боломж байна уу? Ийм хоёр зүйлийг ойрын үед тодорхой болгоод хойшид ийм юм хийгдэх л байлгүй, энэ дээрээ анхааръя гэдэг санал байна. Ийм чигийн зүйлийг эрх зүйн орчноо бүрдүүлэх тал дээр Төсвийн байнгын хороо болон Эдийн засгийн байнгын хороон дээр үүнийг ярилцъя.

**Ц.Даваасүрэн:**  -Энэ тайланг уу?

**С.Ганбаатар:**  -Энэ чиглэлтэй холбоотой асуудлууд дээр эрх зүйн орчны ямар өөрчлөлт байна вэ? Энэ чинь зөвхөн тухайн тохиолдол биш, ерөнхий тохиолдлоор бид ер нь цаашид ийм алдаа хийхгүйн тулд яавал дээр вэ гэдэг гаргалгаагаа яримаар байна. Асаж байгаа гал болгоныг л хэдүүлээ унтраах гэж гүйснээс энэ хаанаас гал эхэлж гарсан юм бол гэдгээ л тогтоомоор байна гэсэн санаа.

**Ц.Даваасүрэн:**  -Хуулийн дагуу Төсвийн байнгын хороо ажлын хэсэг байгуулаад шийдвэр гаргаж болно.

-Баярцогт гишүүн.

**С.Баярцогт:**  -Энэ асуудал орж ирэхэд энэ материал нь сүүлд тараагдсан учраас би бас Байнгын хорооны даргадаа хэлж байсан юм. Манай Байнгын хороо тогтоол гаргаад шийдэхэд хүндрэлтэй юм байна гэсэн. Ашгүй, Засгийн газар өөрөө тогтоол гаргаад асуудлуудыг шийдэх ийм шийдэл гарчихсан юм байна. Энэ дээр нь аудитын байгууллага Засгийн газрын 161 дүгээр тогтоол асуудлыг бүрэн дүүрэн шийдсэн байна гэдгийг нь баталгаажуулчихмаар байгаа юм. Тэгсэн бол манай өнөөдрийн сонсож байгаа энэ ажил их үр дүнтэй болох юм. Гэхдээ та нар дөнгөж одоо уншингуутаа болно гээд хэлэхэд бас хүнд л байх. Нэгдүгээрт би тийм санал хэлэх гээд байгаа юм. Тэгвэл бид нарын өнөөдрийн энэ сонсож байгаа нь учир утгатай болох юм. Аудитынхаа дүгнэлтийг сонсчихлоо, аудит бас Засгийн газарт зөвлөмж өгчихсөн байсан байна. Үүний дагуу Засгийн газраас авч хэрэгжүүлж байгаа нь яг энэ аудитын зөвлөмжийн дагуу зөв болжээ. Энэ бол тавьсан асуудал шийдэгдэж байна гээд.

Хоёр дахь асуудал нь дахиад одоо хийгдэж байгаа ажлууд дотор иймэрхүү маягийн юм байгаа юм биш биз дээ гэж би бас санаа зовоод байгаа юм. Тэр утгаараа Ганбаатар гишүүнийхтэй нэлээн төстэй санал хэлэх гээд байна. Юу вэ гэвэл, туршилтад ороогүй технологийг Монголд ашиглах ч гэдэг юм уу тэр юмыг л бид бүр Төсвийн хууль дээр ч хамаагүй хязгаарламаар, эсвэл тодорхой төвшинд. Дор хаяж нэг, хоёр оронд туршигдчихсан ч гэдэг юм уу, эсвэл туршигдаад тэр нь өөрөө амжилттай хэрэгжсэн ч гэдэг юм уу. Тэр нь магадгүй шинжлэх ухаан, техникийн дэвшилтэйгээ уялдаад зарим юман дээр саад болж магадгүй. Гэхдээ би яаж хязгаарлавал энэ дээр ийм нөхцөл байдал үүсэхгүй байх вэ гэдгээ бодсон тийм л юмыг аудит дүгнэлт дээрээ өгмөөр байгаа юм. Би аудитаас тийм л хоёр юмыг хүсээд байгаа юм. Ингэж л чадвал нэгдүгээрт, өнөөдрийнх ингээд шийдэгдэж байгаа нь зөв болж байна. Хоёрдугаарт, ийм юм цаашдаа давтагдахгүй гэдэг юм л гарч байж өнөөдрийн манай Байнгын хороогоор сонсож байгаа үр дүн гарна гэж ингэж ойлгоод байна. Тэгээд саналаа хэлээд дуусгачихъя гэхээр аудитынхан эцэслэж чадахгүй учраас дахиад нэг сонсох болох юм уу, яах юм бол. Тэгэхгүй бол сонин болчихлоо шүү дээ.

**А.Зангад:**  -Шаардлагагүй, зүгээр зөвлөмжийн гүйцэтгэл.

**Ц.Даваасүрэн:**  -Байж байгаарай. Энэ хоёр дахь нь учраас бидэнд анхны шинэ юм болчхоод байгаа юм. Би ийм зүйлийг та бүхэнд танилцуулъя.

Аудитын тухай хуулийн 16.3-аар бид нар үүнийг сонсоод шаардлагатай гэж үзвэл шийдвэр гаргаж болно гэж байгаа юм.

Ер нь аудитын дүгнэлттэй уялдуулаад бид нар тодорхой шийдвэрүүд гаргаж, ингэж хэвших нь зүйтэй байх. Тийм учраас Баярцогт гишүүний хэлээд байгаа, нэг талаасаа Засгийн газар бас энэ зөвлөмжийг хүлээж аваад шийдвэр гаргачихсан юм уу, үүнийг аудит хүлээж авч байна уу, аудитын саналыг хэрвээ хүлээж аваагүй гэж үзвэл бид нар тодорхой шийдвэр гаргахаар бол шийдвэрийн төсөл бэлдэж үүнийг эргэж хэлэлцэх хэрэгтэй болчхоод байгаа юм.

-Ганхуяг сайд.

**Д.Ганхуяг:** -Аудитын зөвлөмж ирээд Үндэсний аудитын газарт гээд ийм, ийм зүйл явж байгаа гэсэн бичиг явуулсан юм. Энэ бичиг явуулах үед Засгийн газрын эцсийн шийдвэр гараагүй, бэлтгэгдэж байсан. Одоо бол улсын төсвийн хөрөнгөөр гүйцэтгэж байсан энэ арга хэмжээтэй холбоотой Засгийн газрынхаа тогтоолын төслийг хэрэгжүүлэхэд хангалттай. Энэ тогтоол гарснаас хойших хэсэгт нь Аудитын тухай хуулийн дагуу аудит хийж, дүгнэлт хийгээд эцсийн шийдвэр гаргах нь зүйтэй болов уу гэсэн ийм саналтай байна.

Улсын Их Хурлын гишүүнийхээ хувьд нэг зүйлийг хэлэхэд ийм л юм болж байсан юм. 2010 онд байна уу, 2011 онд байна уу, Улсын Их Хурал дээр намын бүлгээс санал гаргаад 20 билүү тэрбум төгрөг Утаагүй түлш үйлдвэрлэнэ гээд суулгасан юм. Тэгээд ер нь ердийн барилга байгууламжийн тухайд бид нар зураг төсөл байвал болчихдог. Гэтэл үйлдвэртэй холбоотой асуудал дээр техник, эдийн засгийн үндэслэл, технологийн сонголт гээд ийм зүйл байдаг учраас хойшид энэ дээр анхаарахгүй бол болохгүй юм билээ. Үйлдвэрлэлд нэвтрээгүй технологийг сонгоно гэдэг бол өөрөө их асуудал. Ийм зүйл хэлэлцсэн.

**Ц.Даваасүрэн:**  -Хэлэлцээд туршлагагүй шинэ компанид өгчихсөн гээд үүнийг чинь хоёр дахь удаагаа сонсож байгаа юм.

**Д.Ганхуяг:**  -Тэгээд туршлагагүй компанид өгсөн, угаасаа энэ технологи нь амьдралд нэвтрээгүй юм чинь туршлагатай компани ч гэж байхгүй л дээ. Ер нь сонин л шийдвэр байдаг юм билээ.

**Ц.Даваасүрэн:**  -Хэрэгжүүлэх компани нь өөрөө шинэ компани байсан, 300 сая төгрөгийн борлуулалтын орлоготой байсан гэдэг билүү дээ.

**Д.Ганхуяг:** -Батбаяр гишүүн их ярьдаг байсан шүү дээ.

**Ц.Даваасүрэн:**  -Хотын дарга байсан Батбаяр. Байнгын хорооны ажлын хэсгийг ахалж ажилласан.

**Д.Ганхуяг:**  -Ер нь байршлын сонголтыг ч гэсэн маш муу сонгосон байгаа юм. Нүүрс тээж авчраад буулгаад боловсруулаад дахиад авчирна гээд. Тэгээд л энэ чинь зардал нэмэгдээд ирдэг. Утаагүй түлш гэдэг чинь нийслэлийн иргэдийн хэрэгцээнд очих учраас зардал багатай байх ийм шаардлагатай байдаг. Шинэчлэлийн Засгийн газар бол үүнийг шууд хувийн хэвшлийн хөрөнгөөр уурхай дээр нь үргэлжлүүлэх, хувийн хэвшлийн компаниар хийлгэх ийм арга хэмжээг аваад явж байгаа юм гэж ингэж л хэлэх байна.

**Ц.Даваасүрэн:**  -Ганхуяг сайд аа, Засгийн газрын тогтоолын 4 дүгээр заалтаар улсын комисс хүлээж авсны дараа гүйцэтгэлийн зөрүүг нөхөн төлүүл гээд байгаа юм. Энд ямар зөрүү гарах юм бэ? Улсын комисс хүлээгээд авчхаар чинь?

**Д.Ганхуяг:**  -Энэ дээр олон асуудал үүсэх юм билээ. Би энд хэлэхэд, хүмүүсийн цалин, урсгал зардал байхгүй болчихсон шүү дээ. Тэгээд тэр нь бүтээгүй учраас тэр утгаараа энэ зүйлийг оруулсан юм.

Нөгөө талаас энд бас шилний үйлдвэр, агуулах гээд нэлээн юмнууд байгаа л даа. Гэтэл юу болж байна вэ гэхээр 2 дугаар цахилгаан станцын хашаанд хийчихсэн. Газар нь 2 дугаар цахилгаан станцын эзэмшлийн газар байдаг. Дээр нь байгууламж барьчихсан, тэгээд үүнийгээ яах вэ гээд зөндөө л олон асуудлууд гарна. Тэгэхээр энэ асуудлыг хуулийнхаа хүрээнд л шийдэх үүргийг холбогдох Засгийн газрын гишүүдэд өгсөн юм. Ийм л утгатай байгаа.

**Ц.Даваасүрэн:** -Зангад дарга дүгнэлттэйгээ холбогдуулаад, Баярцогт гишүүний түрүүний хэлсэн зүйлтэй уялдуулаад нэмэлт тайлбар хэлэх үү?

**А.Зангад:**  -Би Засгийн газрын төлөөлөгчтэй бас ярилцаад байж байна. Аудитын тайлан хүлээж аваад зөвлөмжийн мөрөөр авсан арга хэмжээ гэж үзэж болно. Тэгж үзэж байна. Сая бид ярилцаад тэгж ойлголцлоо. Хугацааны хувьд ч таарч байна, авъя гэсэн арга хэмжээний агуулгын хувьд ч гэсэн таарч байна.

Хохирол зэрэгтэй холбогдох юм бол ажиллахгүй байгаа шинэ технологи туршсан хоёр зууханд зарсан гүйцэтгэл нь 3.2 тэрбум л байгаа. Ядаж тэр хүрээндээ хохирлоо нөхсөн байх ёстой. Энэ зөвлөмжийн гүйцэтгэлийг гаргаад ямар болж вэ гэдгийг Байнгын хороон дээр эргэж тайлагная. Эргээд тайландаа тусгаад мэдээлэл болгоод өгье гэж бодож байна.

**Ц.Даваасүрэн:**  -Тэгвэл протоколоор ингээд тэмдэглэчихвэл ямар байна вэ? Гишүүд ээ, би санал хэлж байна. Засгийн газраас энэ чиглэлээр 161 дүгээр тогтоол гаргаж тодорхой арга хэмжээний шийдвэр гаргасан юм байна. Тэгвэл 161 дүгээр тогтоолын биелэлтийг хангуулах арга хэмжээнд хяналт тавьж ажиллахыг Зангад даргад даалгаад, Зангад даргыг эргэж танилцуулахаар ингэж шийдвэрлэвэл болж байна уу? Нэгэнт Засгийн газар ингэчихсэн юм чинь үүний хэрэгжилтэд хяналт тавь, тэгээд эргээд үр дүнг нь танилцуул гэсэн ийм тогтоол гаргачих уу?

**С.Баярцогт:**  -Хуулийн дагуу тэгж болж байна уу, Зангад дарга аа?

**Ц.Даваасүрэн:**  -Болно. Энэ дээр хуулийн ямар ч юм байхгүй.

**А.Зангад:**  -Хэрвээ авбал тайланд тусгагдсан дүгнэлт, зөвлөмжийн хэрэгжилтийг эргэж танилцуулах л үүрэг авах хэрэгтэй.

**Ц.Даваасүрэн:**  -Энэ зөвлөмжийн дагуу Засгийн газар ийм арга хэмжээ авчээ гэж үзээд 161 дүгээр тогтоолын хэрэгжилтийг хангахад хяналт тавьж ажиллаж, эргэж танилцуулах гэсэн тийм шийдвэр гаргах гээд байна шүү дээ.

-Баярцогт гишүүн ээ, хоёрдугаар санал чинь юу билээ?

**С.Баярцогт:**  -Төсвийн хуульд нэмэлт хийх, ингэж байж дараагийн ийм юмнаас урьдчилан сэргийлнэ гэсэн санал танайх үүнтэй холбогдуулаад гаргаж чадахгүй юу?

**А.Зангад:**  -Бид нарын үзээд байгаагаар тайланд ч байгаа. Хууль эрх зүйн орчин бас чамгүй бий. Түүнийг баримтлах тухай асуудал. Хоёр хуульд бүр “хориглоно” гэсэн үгтэй заалт байгаа шүү дээ. Техник, эдийн засгийн үндэслэлд тийм баримт бичиггүй юмнуудыг тусгахыг гээд тийм л асуудлууд байгаа шүү дээ.

**С.Баярцогт:**  -Үүнийг сонссоныхоо дараа төсвийн гүйцэтгэл хэлэлцэх, төсөв орж ирэхэд л хуулиа чанд мөрдөх гэдгийг протоколд оруулсан нь дээр шүү дээ.

**Ц.Даваасүрэн:**  -Одоо бол Байнгын хорооноос тогтоол гаргаад, тэр тогтоолдоо ингэж танилцуул гээд л тэгээд явчихъя, тэгэх үү? Үүнийг хэрэгжүүлэхэд хяналт тавь, ингээд үүний дагуу эргэж танилцуулах гээд.

-Гишүүд ээ, хугацааг нь намрын чуулганд танилцуул гэж тогтох уу?

**С.Баярцогт:**  -Сономпил сайд та хоёрт хугацаа өгөх гээд байна шүү дээ.

**Ц.Даваасүрэн:**  -Хэзээ энэ тогтоолын хэрэгжилтийг хангах вэ?

Намрын чуулганд гэдэг хугацаа өгье.

-Эрдэнэчимэг гишүүн.

**Л.Эрдэнэчимэг:** -Энэ асуудлаар би бас сүүлийн хоёр жилд энд нэлээн орооцолдсон явж байгаа. Яагаад гэхээр Агаарын бохирдлыг бууруулах дэд хорооны дарга л даа. Агаарын бохирдлыг бууруулахад 210 мянган тонн хагас коксжсон түлш хэрвээ хоёр жилийн өмнөөс ч юм уу, жилийн өмнөөс гараад эхэлчихсэн бол Улаанбаатарын агаарын бохирдол ядаж 15 хувиар буурах байсан юм. Түүний ард гарч байгаа хор хохирол гэдэг бол энэ гарсан мөнгөнөөс илүү том хор хохирол байж байгаа шүү дээ.

Энэ хоёр сайд бие бие рүүгээ юмаа чихээд байгаа асуудал яг энэ дээр байдаг байхгүй юу. Яагаад гэхээр түлшний асуудлыг яах вэ гээд Дэд хороон дээр маш олон удаагийн албан бичгээр ч, хүмүүсийг нь дуудаад ч ярьдаг. Тэгээд Уул уурхайн сайд дээр нэг хүн явдаг, Эрчим хүчний сайд дээр нэг хүн явдаг ч гэдэг юм уу, энэ хоёр яам одоо болтол учраа олохгүй л явж байгаа юм. Одоо энэ Байнгын хороон дээр ч гэсэн та хоёр учраа олохгүй байдал нь харагдаж байгаа. Үүний чинь ард талд нийслэлийн агаарын бохирдол, хөдөө, орон нутгийн найман аймгийн агаарын бохирдлын асуудал явж байгаа шүү гэдгийг бас хэлчихмээр байна.

**Д.Ганхуяг:**  -Засгийн газрын тогтоол дээр зуухаа хүлээж авах асуудал нь ойлгомжтой байгаа. Өмнөх гарсан шийдвэр дээр л гэж асуудал байгаа шүү дээ, гишүүн ээ.

**Ц.Даваасүрэн:**  -Ер нь сайд нар, нэг зүйл дээр анхаараарай. Би Байнгын хороон дээр зориуд анхааруулъя. Мянганы сорилын билүү, Америкийн 200-н хэдээс ч гэсэн баахан зуух явсан. Энэ дээр нэг хэсэг хүмүүс ажилласан ийм юм ажиглагдаад байна шүү. Энэ дээр анхааралтай хандах хэрэгтэй. Нэг хэсэг хүмүүс энэ төслийг хэрэгжүүлсэн. Ний нуугүй хэлэхэд зарим нь бүтэлгүй болсон юм харагдаад байна шүү дээ. Тийм учраас үүний цаана хариуцлагаас мултраад үлдэж байгаа хүмүүс ч гэсэн зүгээр үлдэхгүй л байх ёстой юм. Гэхдээ бид нар шийдвэр гаргана, шийдвэр дээр эргээд танилцуулах. Бас энэ зөвлөмж дээр байгаа мэргэжлийн алдаа гаргасан холбогдох албан тушаалтанд хариуцлага тооцох гэсэн ийм хоёр, гурван заалтын хүрээнд тогтоол гаргачихъя. Ингээд тогтоолын төслийг ерөнхийдөө хязгаарын хувьд тогтлоо.

Тогтоолыг саяын ярилцсан хүрээнд гаргая гэдэг саналын томьёоллоор санал хураая.

Зөвшөөрсөн 9

Татгалзсан 4

Бүгд 13

Дэмжигдсэн байна.

Утаагүй түлшний үйлдвэрлэлийн төсвийн зарцуулалт, үр дүнд хийсэн аудитын тайланг хэлэлцэж дууслаа. Үүгээр өнөөдрийн Байнгын хорооны хуралдаан өндөрлөж байна. Гишүүдэд баярлалаа.

**Соронзон хальснаас буулгасан:**

ПРОТОКОЛЫН АЛБАНЫ ШИНЖЭЭЧ Б.БАТГЭРЭЛ